Pelupusan 16,000 ekor babi akibat ASF dijangka selesai minggu hadapan
Oleh EDDY AQMAL MOHAMED HAMIDI

17 Januari 2022, 6:13 pm
PUTRAJAYA – Pelupusan sebanyak 16,000 ekor babi dijangka selesai menjelang minggu hadapan dalam usaha untuk mengekang penularan Demam babi Afrika atau African Swine Flu (ASF) di Paya Mengkuang, Melaka.
Ketua Pengarah Veterinar, Datuk Dr. Norlizan Mohd. Noor berkata, setakat semalam, sebanyak 35 kandang babi telah diperiksa dan daripada jumlah itu sebanyak 19 kandang babi didapati telah dijangkiti ASF.
“Kesemua 19 kandang tersebut memiliki kira-kira 16,000 ekor babi dan setakat ini sebanyak 13,000 ekor babi telah dimusnahkan menggunakan kaedah karbon dioksida bekepekatan tinggi (high concentration co2).
“Kaedah pelupusan ini mengguna pakai kod Amalan Kebajikan Haiwan untuk tujuan pemusnahan haiwan ternakan yang mana cara lainnya adalah ditembak namun kita gunakan ‘high concentration co2’ untuk mematikan sebelum ditanam,” katanya.
Beliau berkata demikian pada sidang akhbar webinar pelaksanaan penguatkuasaan aktiviti melibatkan haiwan di bawah Akta Kebajikan Haiwan 2015 di Wisma Tani di sini hari ini.
Menurut Dr. Norlizan, dalam usaha mengekang penularan virus berkenaan yang amat mudah merebak, pihaknya terpaksa melupuskan bilangan babi yang banyak memandangkan setiap babi yang berada di ladang yang dikesan telah dijangkiti terpaksa dimusnahkan.

“Virus ini sangat mudah merebak antaranya menerusi sentuhan, cecair badan seperti darah atau hingus babi, kutu babi serta pembawaan daripada kenderaan atau pakaian orang perseorangan yang keluar masuk ladang.
“Susulan itu, pihak terlibat dinasihati untuk meningkatkan tahap biosekuriti mereka termasuklah mengawal selia setiap pergerakan keluar masuk ladang malah Jabatan Perkhidmatan Veterinar (DVS) turut mengetatkan permit pemindahan dan produk babi di antara ladang-ladang di Paya Mengkuang,” ujar beliau.
Bagaimanapun, Dr. Norlizan menegaskan bahawa orang ramai tidak perlu bimbang memandangkan ASF tidak akan menjangkiti manusia sebaliknya hanya spesifik kepada babi sahaja serta penghapusan babi yang banyak itu tidak akan memberi kesan kepada bekalan keperluan babi.-K! ONLINE.


Tanam pokok keladi dalam mesin basuh, peti ais
Oleh KOSMO!

17 Januari 2022, 6:09 pm
PETALING JAYA – Tindakan seorang wanita yang menggunakan mesin basuh dan peti sejuk yang telah rosak untuk dijadikan ‘pasu’ pokok keladi berjaya menarik perhatian orang ramai.
Idea kreatif itu dikongsi oleh seorang anak wanita berkenaan menerusi sebuah video berdurasi 14 saat di laman aplikasi Tiktok yang menggunakan nama @nia_syaqiera.
“Bulan lepas mama bagitahu mesin basuh dekat bilik abang tiba tiba berasap, lepastu saya beritahu nanti saya akan beli sekali balik rumah mesin basuh dah dekat luar rumah jadi tempat tanam pokok.
“Peti sejuk pertama yang arwah abah belikan untuk mama, banyak kali dah peti sejuk ni berpindah randah. Peti sejuk ni dah banyak tahun rosak dan tersadai sebelah rumah namun mama simpan sahaja sehinggalah muncul idea kreatif macam ini,” jelas syaqiera.
Susulan perkongsian itu, rata-rata orang ramai teruja melihat pokok-pokok keladi yang berada di dalam mesin basuh dan peti sejuk tersebut.
“Kreatif sungguh mama awak, nak beli pasu pun sekarang harga pasu dah mahal,” ujar @arissanashwaa.

“Amboi mama awak, mentang-mentang la keladi harga mahal sekarang ni,” jelas @zetty.
“Mesti mak awak risau orang ambik pokok keladi itulah sebab mak awak simpan di tempat rahsia,” kata @imah1910.
Sehingga kini, perkongsian tersebut meraih 308,500 ribu tontonan dan lebih 14,800 ribu tanda suka di laman aplikasi Tiktok. – K! ONLINE.


Makcik tunggang motosikal dalam kedai makan
Oleh KOSMO!

17 Januari 2022, 6:00 pm
JAKARTA – Seorang wanita berstatus ‘makcik’ mendapat perhatian netizen gara-gara menunggang sebuah motosikal di dalam sebuah kedai makan, lapor laman berita Suara.com.
Video kejadian itu dimuat naik ke akaun TikTok bernama @ambius1.
Menerusi video yang dikongsikan, seorang wanita dilihat sedang menaiki motosikal di dalam kedai makan dengan berhati-hati.
Seorang pekerja lelaki cuba membantunya mencari jalan keluar dengan menunjukkan arah.
Rata-rata pelanggan kedai makan dilihat terkejut menyaksikan kejadian itu.
Wanita itu dilihat memandu pergi setelah menemui jalan keluar.

Video tersebut mendapat perhatian netizen di ruangan komen.
“Makcik itu mesti mencari suaminya,’’ tulis seorang netizen.
“Saya bersumpah itu bukan ibu saya,” tulis netizen lain. – Agensi


Sembilan negeri berdepan amaran ribut petir
Oleh KOSMO!

17 Januari 2022, 5:39 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat berserta ribut petir di beberapa buah negeri sehingga pukul 7 malam nanti.
MetMalaysia dalam satu kenyataan berkata, hujan lebat berserta ribut petir dijangka melanda beberapa kawasan di negeri Kedah, Perak, Selangor, Wilayah Persekutuan Kuala Lumpur, Putrajaya, Negeri Sembilan, Sarawak, Sabah dan Labuan.
“Keadaan hujan lebat berserta ribut petir dijangka melanda daerah Kulim dan Bandar Baharu di Kedah pada petang ini.
“Turut diramal melalui keadaan cuaca sama ialah di Perak (Larut, Matang Dan Selama, Kuala Kangsar, Kinta, Kampar, Batang Padang dan Muallim), Selangor (Hulu Langat dan Sepang) serta seluruh Wilayah Persekutuan Kuala Lumpur, Putrajaya dan Labuan,” katanya di sini tadi.
Dalam pada itu, MetMalaysia memaklumkan, keadaan sama turut dijangka berlaku di Seremban, Negeri Sembilan.
“Manakala di Sarawak pula, keadaan hujan lebat dan ribut petir diramal berlaku di Kuching (Bau dan Kuching), Serian, Samarahan, Sri Aman, Betong (Pusa dan Betong), Sarikei (Pakan dan Julau), Sibu, Kapit (Song, Kapit dan Bukit Mabong), Bintulu, Miri (Subis, Miri dan Marudi) dan Limbang.

“Keadaan sama juga dijangka akan melanda beberapa kawasan di negeri Sabah iaitu Pedalaman (Sipitang, Tenom, Kuala Penyu, Beaufort dan Nabawan), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Tawau) dan Sandakan (Tongod),” ujarnya. – K! ONLINE


25,000 pelajar sekolah terima bantuan persekolahan YBR
Oleh MOHD AZLI ADLAN

17 Januari 2022, 5:43 pm
KUALA TERENGGANU – Yayasan Bank Rakyat (YBR) memperuntukkan RM2.5 juta bagi program bantuan persekolahan kepada murid dan pelajar kurang berkemampuan (B40) berkelayakan di seluruh negara.
Pengerusi YBR, Datuk Zulkarnain Omardin berkata, program bantuan persekolahan tersebut akan memberi manfaat kepada 25,000 penerima.
Beliau berkata, bantuan tersebut merupakan inisiatif YBR bagi meringankan tanggungan ibu bapa khususnya golongan B40 membuat persiapan kembali ke sekolah.
“Insentif wang tunai RM100 seorang itu diharap dapat digunakan untuk membeli kelengkapan sekolah.
“Kita memahami ramai mengalami masalah kewangan berikutan kejadian banjir besar di beberapa negeri dan penularan Covid-19,” katanya selepas menyampaikan bantuan persekolahan tersebut kepada 150 murid dan pelajar Kuala Terengganu di sini hari ini.
Zulkarnain berkata, pemberian bantuan persekolahan tersebut disasar dapat disalurkan kepada semua penerima berkelayakan sebelum pembukaan pada sesi persekolahan baharu 2022 pada Mac depan.

Dalam perkembangan sama, beliau berkata, YBR menerima 4,000 permohonan tambahan berhubung bantuan persekolahan berkenaan.
“Sehubungan itu, kita bercadang untuk menambah peruntukan bantuan persekolahan tersebut sekiranya diluluskan Ahli Lembaga Pengarah YBR,” katanya. – K! ONLINE


Wawawien sasar jualan RM20 juta tahun ini
Oleh KOSMO!

17 Januari 2022, 5:40 pm
PETALING JAYA – Syarikat Wawawien menerusi rangkaian jenama Wawawien Beaute dengan penghasilan Vitamin C Gebu Glow mensasarkan jualan sebanyak 20 juta tahun ini.
Sasaran itu dilihat berkemungkinan besar boleh menjadi kenyataan menerusi pelantikan aktres Fasha Sandha sebagai duta produk dipasarkan itu.
Pelantikan ibu kepada tiga cahaya mata itu diumumkan hari ini dalam satu majlis bertemakan drama Emily In Paris di sebuah premis acara di ibu kota.
Syarikat milik 100 peratus bumiputera itu ditubuhkan Ogos 2015 dengan status enterprise dan bertukar Sdn. Bhd. sejak 20 Julai 2020.
Syarikat itu diusahakan dua beradik kelahiran Kedah, Maizatulnazwa Mohd Zulkifli (Wawa), 34, dan adiknya, Nurul Nazwin Mohd Zulkifli (Awien), 29.
“Kami melalui fasa lumrah dalam hidup yang ada turun naik. Saya dan adik bekerja sebagai pramugari asalnya. Selepas berhenti kami bergelut meneruskan hidup sebagai manusia, isteri dan ibu.

“Kami memulakan perniagaan menjual 200 helai tudung dari rumah bermodalkan duit simpanan sekitar RM2,000 hingga tercetus Wawawien Collection. Masa tahun 2017 pernah rasa putus asa dan nak makan gaji dapat pendapatan bulanan.
“Seterusnya pada September tahun 2020, kami mencabar diri meneroka pasaran kecantikan pula menerusi Wawawien Beaute. Daripada situ lahir rangkaian produk tunggal berasaskan vitamin C dipanggil Gebu Glow. Moga pelantikan duta ini akan terus memberi nilai tambah kepada kami,” kata Wawa selaku Ketua Pegawai Operasi syarikat itu.
Tambah Wawa, mereka menggunakan pendekatan modul ‘business to business’ dengan menyediakan platform latihan dan pembangunan kerjaya untuk ejen. Hingga kini sudah ada lebih 2500 ejen berdaftar di seluruh negeri.
“Niat kami nak bantu mereka yang hidup susah termasuk golongan suri rumah atau bekerjaya menjana pendapatan. Kami pernah susah, jadi kami mahu sama sama senang dengan lain dengan hanya buat duit dari rumah.
“Kami sasar 20 juta jualan tahun ini dan 1,000 usahawan berjaya. Kami seperti pengedar yang mencari ejen. Jadi jangan segan dekati kami,” katanya.
Sementara itu, Awien selaku Ketua Pegawai Eksekutif pula menambah, minat dan obses dia dan kakaknya terhadap dunia kecantikan antara mendorong kelahiran produk berasaskan vitamin C itu.
“Wanita dan kecantikan berpisah tiada. Kami sendiri jenis suka makan suplemen untuk jaga kecantikan dan kesihatan diri.
“Saya dan kakak sendiri berkahwin di usia muda. Saya kahwin di usia 21 tahun. Cuma selalu orang akan skeptikal yang vitamin C menambah selera makan. Hakikatnya tak.
“Cuma kami ini spesis tak suka makan ubat dalam bentuk tablet. Sebab itu ia dikeluarkan dalam bentuk serbuk. Ia juga meningkatkan imunisasi badan dan mencantikkan kulit sihat. Ia jauh sekali untuk memutihkan kulit. Ibu mengandung dan budak dari umur tujuh tahun pun selamat nak guna,” katanya.
Awien berkata pemilihan Fasha seiring pengaruh, populariti dan statusnya sebagai ibu yang masih menjaga kecantikan dan memenuhi tanggungjawabnya sebagai isteri serta ibu.
“Ikutkan kami lebih selesa guna terma pengguna setia berbanding duta. Dia (Fasha) bermula daripada mencuba produk itu secara ulasan dalam Instagram.
“Dia sendiri menggunakan produk itu secara konsisten dan memuji semangat kami untuk bantu golongan suri rumah dan ibu. Dia sendiri bergelar ibu dan tahu bagaimana kesusahan golongan ibu di era pandemik Covid-19. Dia menyokong visi dan misi kami.
“Istimewa serentak dengan pengumumannya sebagai duta hari ini (17 Januari), dihadirkan set edisi terhad, Fasha Box Gebu Glow menggabungkan perisa kegemarannya blackcurrant dan strawberi dalam satu sachet. Hanya 25,000 kotak saja dikeluarkan. Sekotak ada 10 sachet dengan harga RM29.90 dan boleh beli menerusi agen sah di tanda pagar #GGboss. ,” katanya.
Untuk maklumat lanjut ikuti Instagram @wawawienbeaute. – K! ONLINE


RM50,000 disumbangkan kepada maahad tahfiz terjejas banjir
Oleh ABDUL RAZAK IDRIS

17 Januari 2022, 6:18 pm
SHAH ALAM – Majlis Agama Islam Selangor (MAIS) menyumbangkan dana RM50,000 kepada Persatuan Institusi Tahfiz Al-Quran Negeri Selangor (PITAS).
Setiausaha MAIS, Dr. Ahmad Shahir Makhtar berkata, sumbangan menggunakan sumber baitulmal itu bagi memenuhi maslahah ummah terutama dalam membantu Maahad Tahfiz yang terjejas akibat banjir dalam kejadian pada 17 Disember lalu.
“Kita amat prihatin dengan keperluan maslahah ummah khususnya di negeri Selangor dan apabila berlaku ujian seperti ini, MAIS bersama agensi dan anak syarikat akan segera memberikan bantuan kepada mereka yang memerlukan.
“Diharap sumbangan ini dapat membantu keperluan operasi di samping
menaiktaraf kemudahan di maahad tahfiz supaya pelajar-pelajar dapat mengikuti pengajian dengan lebih sempurna,” katanya dalam kenyataan hari ini.
Beliau menjelaskan MAIS telah memperuntukkan sumbangan RM38.1 juta bagi membantu mangsa banjir d Selangor.
Tambahnya, antara penerima sumbangan ini termasuk pusat tahfiz, institusi masjid, surau, sekolah dan individu yang terkesan kerosakan rumah dan harta benda akibat banjir.

Sementara itu, Pengerusi PITAS, Ustaz Muhamad Hafiz Muhamad Haneefa, berkata, sebanyak 36 Maahad Tahfiz terjejas banjir yang kebanyakannya di daerah Hulu Langat, Kuala Langat, Klang dan Shah Alam.
Ujarnya, sumbangan MAIS ini akan diserahkan kepada Maahad Tahfiz Pondok Bustanul Arifin, Kuala Langat; Maahad Tahfiz Lil Muttaqin, Hulu Langat dan Maahad Tahfiz Muntazut Taqwa, Kuala Langat.
“InsyaAllah, duit yang kami terima ini akan digunakan untuk membeli perabot-perabot seperti katil dan tilam yang telah rosak serta keperluan yang lain,” katanya. -K! ONLINE.


Juara GV8, Ramli MS ada dua nama
Oleh MOHD. HAIKAL ISA

17 Januari 2022, 4:41 pm
PETALING JAYA – “Saya lihat ada dua nama (potensi juara) yang saya tak mahu beritahu.”
Demikian komen jujur ketua juri Gegar Vaganza musim kelapan (GV8), Datuk Ramli MS menjelang pentas akhir pertandingan nyanyian nombor satu tanah air berkenaan hujung minggu ini.
Kata Ramli atau nama sebenarnya, Ramli Mohd Salleh, persembahan Aweera yang memperoleh kedudukan pertama semasa konsert separuh akhir malam tadi sebenarnya tidak sebagus sewaktu sesi latihan.
“Kalau saya tengok Aweera, semasa sesi latihan dia 30 peratus lagi bagus dan saya sebenarnya agak terkejut.
“Dia bertukar dalam tempoh sembilan minggu dan tengok dia masa rehearsal (latihan) dua hari lepas, macam bukan dia yang menyanyi sembilan minggu sebelum ini,” katanya usai konsert GV8 malam tadi.
Tambah Ramli, 63, sembilan minggu sebelum ini Aweera atau nama sebenarnya, Nasharul Aweera Norhissham, juga sering diberikan lagu ‘makanan’ sebagai tugasan namun tidak sebaik persembahan malam tadi.

“Kalau kalian rasa dia bagus malam ini (tadi), dua hari lepas waktu rehearsal, dia lagi bagus. Mungkin dia gementar waktu persembahan sebenar tetapi, saya sangat gembira untuk dia malam ini (tadi).
“Terus terang saya cakap, kalau tengok Aweera dua hari lepas (waktu rehearsal), dia ‘pijak’ semua orang,” ujar Ramli.
Menyentuh tentang pentas akhir Ahad ini, Ramli berkata, semua keenam-enam peserta  haruslah enunjukkan kehebatan maksimum.
“Buat persembahan sampai siling merekalah. Apa yang mereka ada, sampai siling mereka.
“Mereka kena tunjuk dan persembahan sesuatu yang berada di paras siling masing-masing.
“Kadang-kadang, kita (juri) minta ‘level’ 10 tapi tak semua boleh beri. Jadi, sembilan saya terima dan lapan pun saya terima. Nombor yang mana-manalah,” katanya penuh tersirat.
Malam tadi, rezeki ternyata tidak menyebelahi dua peserta iaitu Shidee dan Ani Mayuni apabila tersingkir di pentas separuh akhir, sekali gus gagal menempatkan diri dalam kelompok enam finalis.
Enam finalis yang bakal merebut gelaran juara GV8 Ahad ini adalah Aweera, Nikki Palikat, Aliff Aziz, Azan Scan, Adibah Noor dan Suki Low.
Berikut merupakan markah keseluruhan minggu separuh akhir:
1. Aweera – 81.30 %
2. Nikki Palikat – 76 %
3. Aliff Aziz – 72.2 %
4. Azan Scan – 69.7 %
5. Adibah Noor – 65.2 %
6. Suki Low – 64.8 %


DVS kuat kuasakan pelesenan pelihara kebajikan haiwan
Oleh EDDY AQMAL MOHAMED HAMIDI

17 Januari 2022, 4:39 pm
PUTRAJAYA – Mana-mana pihak yang ingin menjalankan aktiviti penginapan haiwan, menunggang dan mengepung, pusat perlindungan haiwan serta urusan jual beli melibatkan haiwan hidup dalam kurungan kini perlu mendapatkan lesen seperti yang termaktub dalam Akta Kebajikan Haiwan 2015.
Ketua Pengarah Veterinar, Datuk Dr. Norlizan Mohd. Noor berkata, penguatkuasaan pelesenan bagi aktiviti-aktiviti tersebut telah berkuat kuasa bermula 1 Januari lalu bertujuan bagi memastikan kebajikan haiwan di premis-premis yang terlibat.
“Keputusan ini dibuat selari dengan kehendak Seksyen 15 Akta Kebajikan Haiwan 2015, Peraturan-Peraturan Kebajikan Haiwan (Fi Pelesenan) 2021 dan melalui keputusan dasar yang telah diluluskan oleh Kementerian Pertanian dan Industri Makanan Malaysia (MAFI) dan Jabatan Perkhidmatan Veterinar (DVS).
“Tujuan utama pelesenan ini dibuat juga adalah bagi mendidik pihak-pihak yang terlibat tentang kewujudan peraturan yang mewajibkan mereka untuk mendapatkan lesen selain memastikan haiwan-haiwan di premis mereka terpelihara kebajikannya,” ujar beliau.
Beliau berkata demikian pada sidang akhbar selepas menyempurnakan Webinar Pelesenan Di Bawah Akta Kebajikan Haiwan 2015 di sini hari ini.
Menurut Dr. Norlizan, secara keseluruhan terdapat 13 kod amalan kebajikan haiwan mengikut aktiviti tersendiri yang perlu dilesenkan melibatkan haiwan kesayangan dan ternakan serta tiga yang berkaitan dengan ikan.

“Antaranya adalah haiwan persembahan, pembiakan dan penyelidikan, ujian dan pengajaran, penyelamatan dan pemulihan, aktiviti mengurung dan perlindungan, kuarantin, latihan, penyembelihan, pelupusan dan kawalan haiwan terbiar oleh individu, organisasi dan badan korporat.
“Bagaimanapun, pihak DSV telah bersetuju untuk menguatkuasakan pelesenan bagi aktiviti-aktiviti ini secara berperingkat dan terlebih dahulu bermula dengan empat aktiviti utama yang telah dinyatakan sebelum ini,” katanya.
Jelas beliau, permohonan lesen bagi aktiviti melibatkan haiwan itu perlu dibuat secara online menerusi laman web https://awa.dsv.gov.my dengan kadar fi sebanyak RM100 setahun bagi setiap aktiviti yang dijalankan dan RM50 untuk pembaharuan lesen setiap tiga tahun.
Pihak DVS juga memberikan tempoh lanjutan sehingga enam bulan kepada individu yang menjalankan aktiviti-aktiviti seperti yang telah dinyatakan untuk memohon mendapatkan lesen bagi premis mereka.
“Sebarang pelanggaran melibatkan akta dan peraturan-peraturan ini dan jika disabitkan kesalahan boleh dikenakan penalti antara RM15,000 hingga 75,000 atau penjara sehingga tidak melebihi dua tahun atau kedua-duanya.
“DVS menyeru semua pihak berkepentingan agar memberikan kerjasama bagi mencapai objektif pelesenan tersebut dan seterusnya memastikan kebajikan haiwan menerusi aktiviti-aktiviti melibatkan haiwan terus terjamin,” ujar beliau. – K! ONLINE


250,000 pemandu MyCar dilindungi insurans
Oleh MOHAMAD NAUFAL MOHAMAD IDRIS

17 Januari 2022, 4:58 pm
SHAH ALAM – Seramai 250,000 pemandu MyCar Asia (MyCar) akan dilindungi insurans di bawah program Perlindungan Insurans Tenang.
Ini susulan memorandum persefahaman (MoU) dilakukan antara MyCar dengan AmCare Agency.
Ketua Pegawai Eksekutif MyCar, Datuk Noor Sheena Maideen berkata, langkah ini bagi memastikan kebajikan kesemua pemandu semasa bekerja menerusi aplikasi tersebut.
“Saya sentiasa mengambil berat tentang kebajikan rakan pemandu MyCar dengan saya sendiri setiap hari menggunakan perkhidmatan MyCar bagi mendengar sendiri luahan rakan pemandu.
“Mengambil kira luahan mereka, maka termeterainya jalinan kerjasama di antara kami dengan AmCare Agency,” katanya di sini hari ini.
Terdahulu, Noor Sheena menandantangani MoU berkenaan bersama Pengerusi Amcare Agency, Tan Sri Abdullah Taib.

Sementara itu, Ketua Pegawai Eksekutif AmCare Agency, Datuk Mohamad Zahari Harun berkata, pihaknya bersetuju menjalankan ujian pemeriksaan kesihatan percuma kepada pemandu MyCar.
“Selain itu sebagai permulaan, 250,000 pemandu MyCar akan dilindungi insurans di bawah program Perlindungan Insurans Tenang.
“Kita juga akan memberi perlindungan kepada pemandu sekiranya terdapat kes undang-undang melibatkan mereka dengan pelanggan MyCar,” jelasnya. – K! ONLINE


Tipu pembelian minuman keras, 3 lelaki ditahan
Oleh MUHD AFIQ AL-HAFIZ MAT YUSOF

17 Januari 2022, 4:36 pm
KUALA LUMPUR – Seramai tiga lelaki ditahan selepas disyaki terbabit dalam penipuan pembelian minuman keras bernilai RM79,604.40 di lokasi berasingan sekitar Lembah Klang pada 14 dan 15 Januari lalu.
Difahamkan, suspek juga bertindak licik dengan membuat tempahan minuman keras edisi koleksi yang mampu mencecah RM15,000 sebotol sebelum mengemukakan resit pembayaran palsu kepada mangsa.
Mangsa yang juga seorang pekerja syarikat minuman keras di Jalan Klang Lama telah terpedaya dengan tindakan suspek sebelum menyerahkan 56 botol minuman keras menerusi tiga siri penghantaran kurier.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, mangsa hanya menyedari telah ditipu selepas tidak menerima sebarang bayaran daripada suspek.
“Mangsa telah membuat satu laporan polis pada 13 Januari lalu dengan menyatakan kerugian sebanyak RM79,604.40 melibatkan sebanyak 56 botol minuman keras.
“Bertindak atas laporan, polis telah membuat beberapa siri tangkapan terhadap tiga lelaki tempatan berusia dalam lingkungan 20 hingga 40 tahun di sekitar Lembah Klang,” katanya ketika sidang akhbar di Ibu Pejabat Polis Kontinjen Kuala Lumpur di sini hari ini.

Mengulas lanjut, tangkapan tersebut telah berjaya menemui semula 39 botol minuman keras pelbagai jenama yang bernilai RM52,000.
“Baki minuman keras yang tidak ditemui tersebut dipercayai telah diminum suspek bersama rakan-rakannya.
“Modus operandi suspek ialah dengan membuat tempahan sebelum mengemukakan resit palsu kononnya wang telah dimasukkan. Minuman keras yang diterima kemudian akan dijual dengan harga yang lebih murah termasuk untuk kegunaan sendiri,” jelasnya.
Katanya, ketiga-tiga tangkapan terdiri daripada seorang penghantar kurier, suspek utama yang juga seorang pengganggur dan pembeli.
“Semakan mendapati, suspek utama berusia awal 40-an mempunyai empat rekod jenayah membabitkan penipuan manakala dua lagi tiada rekod jenayah,” ujarnya.
Kes disiasat di bawah Seksyen 420 Kanun Keseksaan kerana menipu. – K! ONLINE


Tsunami landa Jepun, kerajaan arah lebih 200,000 orang pindah
Oleh KOSMO!

17 Januari 2022, 5:00 pm
TOKYO – Ombak tsunami setinggi satu meter dilaporkan melanda beberapa kawasan pantai di Jepun semalam susulan letusan amat kuat gunung berapi dasar laut di Tonga, lapor agensi berita Kyodo News.
Meskipun ombak itu tidak mengakibatkan kerosakan besar, kerajaan Jepun telah mengeluarkan arahan berpindah kepada hampir 230,000 penduduk sebagai langkah berjaga-jaga.
Agensi kaji cuaca Jepun mengeluarkan amaran tsunami tengah malam kelmarin untuk penduduk tepi pantai dari kawasan di Hokkaido hingga ke Okinawa sebelum ditarik balik 14 jam kemudian.
Menurut kenyataan agensi berkenaan, paras air laut  akan naik dan turun buat sementara waktu,  namun fenomena itu tidak mendatangkan risiko bencana.
Bagaimanapun, agensi tersebut meminta agar semua aktiviti di pantai seperti berenang dan memancing dihentikan untuk seketika.
Tsunami tersebut turut menyebabkan sebilangan bot nelayan terbalik dan menyebabkan kelewatan atau pembatalan pengangkutan awam.

Setakat semalam,  seramai 229,000 penduduk di lapan wilayah termasuk Aomori, Iwate, Miyagi, Chiba, Tokushima, Kochi, Miyazaki dan Kagoshima diminta menjauhkan diri dari kawasan pantai.
Ombak setinggi 1.2 meter dikesan di Pulau Amami, barat daya Jepun sejurus sebelum tengah malam kelmarin, manakala ombak 1.1 meter tiba di wilayah Iwate tidak lama kemudian.
“Kami berpindah sebagai langkah berjaga-jaga.. Ini mengingatkan kami tentang gempa bumi pada 2011,” kata Jiro Saito, 79 tahun, yang berlindung di kuil berdekatan bersama isterinya.
Perkhidmatan pengangkutan kereta api, udara dan maritim juga terjejas dengan 27 penerbangan domestik Japan Airlines termasuk keluar masuk Amami dibatalkan.
Kebimbangan mengenai tsunami merentasi Pasifik selepas beberapa siri letusan gunung berapi besar-besaran bermula pada petang Sabtu lalu di Kepulauan Tonga.
Memandangkan komunikasi dengan negara kepulauan Pasifik Selatan kekal terputus, negara-negara jiran masih berusaha untuk mengenal pasti tahap kerosakan atau kemalangan jiwa di lokasi kejadian. – Agensi


PPMM selesaikan saranan mahkamah dalam tempoh sebulan
Oleh MOHD YUNUS YAKKUB

17 Januari 2022, 5:11 pm
SHAH ALAM – Persatuan Peguam Muslim Malaysia (PPMM) akan berusaha melaksanakan saranan pendamaian dari Mahkamah Tinggi di sini secepat mungkin.
Presiden PPMM, Datuk Zainul Rijal Abu Bakar berkata, saranan itu berhubung insiden ‘hukuman masjid untuk mandi jenazah’ serta rakaman dan tularan rakaman kejadian tersebut.
“Ini melibatkan pihak Imam dan Ahli Jawatankuasa Masjid, individu yang merakam, individu yang membuat tularan rakaman serta kesemua ahli keluarga Daniel Iskandar.
“PPMM sebagai pengantara proses saranan tersebut akan cuba menyelesaikan perkara tersebut dengan cara baik,” katanya dalam kenyataan hari ini.
Pada prosiding semakan kehakiman, Hakim Mahkamah Tinggi, Datuk Abd. Halim Aman mengetepikan hukuman penjara 10 tahun dan denda RM4,000 kepada Daniel Iskandar,19 dan digantikan dengan kerja khidmat masyarakat selama 120 jam dalam tempoh enam bulan.
Abd. Halim turut membuat saranan agar pihak masjid dan mereka yang merakam dan menular insiden tersebut membuat permohonan maaf kepada Daniel dan masyarakat secara umumnya.

Jelas Zainul, PPMM yang dijadikan sebagai Sahabat Mahkamah dalam prosiding itu akan membantu setakat mana yang mampu dan seterusnya memajukan laporan lengkap yang berkaitan perkara itu (saranan) kepada Mahkamah Tinggi Shah Alam, kelak.
Sementara itu, peguam PPMM, Muhammad Hariz Md. Yusoff ketika dihubungi memaklumkan jangkaan saranan itu akan dilaksanakan dalam tempoh sebulan.
“Namun tertakluk kepada arahan PPMM berkenaan tindakan pengantara tersebut,” jelasnya.
Terdahulu, PPMM melalui Tetuan Hariz Syakinah & Co. telah memohon untuk mengundurkan diri daripada mewakili Daniel Iskandar untuk mengelakkan tindanan perwakilan guaman.
Mahkamah Tinggi Shah Alam bagaimanapun telah mengekalkan kehadiran PPMM melalui Peguamcaranya itu (Muhammad Hariz) sebagai Sahabat Mahkamah (Amicus Curiae) untuk membantu mahkamah dalam prosiding berkaitan.
Dalam pada itu, Peguam Pemerhati Masjid Al Islahiah, Megat Abdul Munir Megat Abdullah Rafaie ketika prosiding itu memaklumkan sebagai institut masjid sentiasa membantu golongan kurang bernasib baik termasuk memberikan ‘foodbank’ kepada kawasan sekitar.
“Ini juga termasuk kepada keluarga pesalah muda itu (Daniel). Saya juga sebak melihat dua beranak (ibu remaja itu dan Daniel) di mahkamah ini,” jelasnya. -K! ONLINE


MARii sasar nilai jualan 2 platform e-dagang RM100 juta sebulan
Oleh AMREE AHMAD

17 Januari 2022, 4:51 pm
PUTRAJAYA – Dua aplikasi perdagangan secara elektronik yang terbaharu dan sepenuhnya buatan tempatan dijangka pada tahun ini mampu mencecah nilai jualan RM100 juta sebulan.
Unjuran itu juga berdasarkan penilaian Institut Automotif, Robotik dan Internet Benda Malaysia (MARii) dengan melihat pengalaman ketika Perintah Kawalan Pergerakan (PKP) sebelum ini.
Malah keyakinan itu disuarakan Ketua Pegawai Eksekutifnya, Datuk Madani Sahari dan dalam nada optimis berkata, trend ini bakal memberikan manfaat besar kepada usahawan tempatan.
“Kita sasar dalam tempoh tiga bulan nanti sekurang-kurangnya 10,000 syarikat akan berdaftar dalam dua platform e-dagang baharu ini dengan jualannya RM100 juta setiap bulan,” katanya hari ini.
Beliau berkata pada sidang akhbar selepas pemeteraian memorandum persefahaman antara MARii dan PH Empire Holding Berhad (PHEB) bagi pembangunan wadah e-dagang, Shopker.
Terdahulu, beliau ketika berucap mengumumkan Inisiatif E-Dagang Disatukan MARii dengan penggunaan sistem Perkhidmatan Sesawang Awan MARii (Macwes) yang dimajukan agensi itu.

Ia bakal dijadikan wadah untuk dua aplikasi e-dagang tempatan yang akan beroperasi dalam masa terdekat iaitu MARii E-Commerce Marketplace dan Shopker dikendalikan oleh PHEB.
Mengulas lanjut, Madani berkata, inisiatif itu amat penting kerana selama ini semua laman e-dagang yang ada di Malaysia sebenarnya berpangkalan dan beroperasi terus dari luar negara.
“Keadaan itu amat berisiko tinggi kerana segala data transaksi niaga dan maklumat peribadi pelanggan Malaysia disimpan di luar negara serta boleh dieksploitasi pihak tertentu,” katanya. – K! ONLINE


Imej pembalakan di Pos Bihai jauh dari habitat harimau
Oleh ROSLIZA MOHAMED

17 Januari 2022, 4:43 pm
MACHANG – Orang ramai diminta agar tidak memanipulasi kes serangan harimau belang yang mengorbankan seorang lelaki Orang Asli di Gua Musang dengan sebarang gambar atau imej kegiatan pembalakan di kawasan tersebut.
Pengarah Jabatan Perhutanan Negeri Kelantan (JKNK), Abdul Khalim Abu Samah berkata, imej kesan kegiatan pembalakan hutan dirakam dron yang tular semalam bukan berdekatan habitat harimau atau perkampungan Orang Asli di Pos Bihai, Gua Musang.
“Saya nasihatkan orang ramai atau pengguna media sosial supaya tidak memanipulasi imej tersebut kerana lokasi pembalakan bukan berdekatan dengan habitat harimau atau lokasi serangan binatang buas itu.
“Jaraknya jauh antara lima hingga enam kilometer dari lokasi serangan, namun imej diambil menggunakan dron oleh pihak berkenaan menunjukkan jaraknya berdekatan,” katanya elepas Majlis Perasmian Taman Eko-Rimba Bukit Bakar di sini hari ini yang disempurnakan oleh Menteri Besar Kelantan, Datuk Ahmad Yakob.
Terdahulu, tular satu imej kesan daripada kegiatan pembalakan hutan dirakam menggunakan dron aktivis alam sekitar didakwa sebagai habitat harimau yang terletak berdekatan dengan perkampungan orang asli di Pos Bihai, Gua Musang.
Imej daripada dron milik Persatuan Aktivis Sahabat Alam (Kuasa) itu dirakam semasa tinjauan pihak itu di lokasi berkenaan pada Isnin sehingga Jumaat lalu.

Mengulas lanjut, Abdul Khalim berkata, hasil semakan mendapati, lokasi kejadian serangan harimau iaitu Pos Bihai merupakan kawasan penempatan Orang Asli yang berada di luar Hutan Simpanan Kekal (HSK) Perias.
Katanya, bagaimanapun, kawasan penempatan tersebut dikelilingi HSK tersebut.
“Sebahagian besar HSK Perias merupakan hutan pengeluaran dan terdapat beberapa bekas kawasan pembangunan ladang hutan di sepanjang laluan ke Pos Bihai.
“Kawasan ini sudah diwartakan sebagai Hutan Perlindkeungan (Hutan Tadahan Air) oleh Kerajaan Negeri Kelantan tiga tahun lalu,” katanya. – K! ONLINE


Tipu sijil vaksin dianggap berdosa – Zulkifli
Oleh MOHD. HUSNI MOHD. NOOR

17 Januari 2022, 5:07 pm
PUTRAJAYA – Perbuatan menipu sijil vaksin Covid-19 adalah perbuatan yang dilarang dalam agama dan pelakunya dianggap berdosa.
Perkara itu dijelaskan bekas Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamed al-Bakri menerusi artikel soal jawab agama, di saluran portalnya, Maktabah Al-Bakri, hari ini.
Zulkifli berkata, beliau melihat perbuatan menipu sijil itu juga boleh mendedahkan diri dan orang lain kepada bahaya di samping memberikan kesan buruk pada masyarakat dan negara.
“Sebagai seorang rakyat yang bertanggungjawab, kita sepatutnya menyahut seruan kerajaan untuk mengambil vaksin sebagai salah satu bentuk ikhthiar bagi melindungi diri dan masyarakat daripada Covid-19.
“Pada kesempatan ini, kami juga ingin menasihati buat mereka yang sudah terlanjur melakukannya untuk sama-sama menginsafi apa yang telah berlaku dan bertaubat kepada Allah SWT.
“Dalam kehidupan norma baharu ini, kita tidak boleh menafikan kepentingan untuk mengambil vaksin kerana ia adalah sebahagian usaha untuk melindungi diri, terutama bagi golongan berisiko tinggi,” katanya.

Justeru, katanya, jelaslah bahawa perbuatan menipu itu bukan daripada ajaran Islam.
“Seseorang itu boleh mendakwa dan menganggap bahawa penipuan sijil vaksin itu hanyalah perkara kecil yang tidak perlu diperbesarkan.
“Hakikatnya, perbuatan menipu itulah antara punca utama yang menyebabkan timbulnya pelbagai masalah dan barah dalam masyarakat seperti budaya rasuah yang berleluasa, budaya tipu-menipu dan seumpamanya,” katanya.
Sebelum ini, Menteri Kesihatan, Khairy Jamaluddin Abu Bakar mendedahkan terdapat jemaah umrah yang dijangkiti varian Omicron tidak menerima sebarang vaksin dan dibenarkan pergi mengerjakan ibadah itu.
Sementara itu, turut tular di media sosial Instagram mengenai seorang ustaz dikenali sebagai Ustaz Abu Syafiq yang tampil membuat pengakuan secara terbuka menjelaskan bahawa dirinya adalah individu yang membawa jemaah yang tidak divaksinasi itu ke Tanah Suci dan mengaku dirinya tidak divaksinasi.-K! ONLINE


Amanah kemuka tiga tuntutan berkaitan isu Azam Baki
Oleh MOHD. HUSNI MOHD. NOOR

17 Januari 2022, 5:02 pm
PUTRAJAYA – Tubuh jawatankuasa siasatan bebas dan memanggil segera satu sidang khas Parlimen.
Itu antara tiga tuntutan dikemukakan Parti Amanah Negara (Amanah) selepas mengadakan Himpunan Rakyat Desak PM Rehatkan KP SPRM di hadapan kompleks Pejabat Perdana Menteri di sini hari ini.
Timbalan Presiden Amanah, Datuk Seri Salahuddin Ayub berkata, pihaknya mendesak Perdana Menteri Datuk Seri Ismail Sabri Yaakob supaya memenuhi tiga tuntutan membabitkan isu salah laku Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
Beliau berkata, pihaknya mahu sebuah jawatankuasa bebas yang anggotanya dilantik oleh Parlimen diwujudkan segera bagi menyiasat kes salah laku Azam.
“Kami juga mendesak Perdana Menteri supaya memanggil segera satu sidang khas Parlimen bagi membincangkan dan membahaskan skandal ini serta meluluskan satu usul pembentukan jawatankuasa siasatan bebas.
“Kami juga mahu Perdana Menteri supaya menasihati Yang di-Pertuan Agong menurut Perkara 40(1) Perlembagaan Persekutuan untuk menggantung tugas Azam daripada perjawatan Ketua Pesuruhjaya SPRM sehingga siasatan bebas selesai,” katanya.

Himpunan itu dihadiri lebih 50 penyokong Amanah dan turut disertai Naib Presiden I Amanah, Datuk Mahfuz Omar dan Pengarah Biro Mobilisasi Amanah Nasional yang juga Ahli Dewan Undangan Negeri (ADUN) Taman Temple, Mohd. Sany Hamzan.
Memorandum tuntutan itu diserahkan kepada Pegawai Khas Setiausaha Politik Perdana Menteri, Muhamed Rizman Abdullah.
Katanya, pihaknya menyifatkan kenyataan media dikeluarkan Azam sebelum ini adalah tidak mencukupi untuk mengetepikan keraguan masyarakat Malaysia dan antarabangsa.
Salahuddin berkata, Amanah juga akan membawa isu ini ke sidang khas Parlimen berkaitan bencana banjir yang dijadualkan Khamis ini. – K! ONLINE


Pickupp tawar potongan RM30 untuk pembelian pertama
17 Januari 2022, 4:22 pm
TREND beli-belah dalam talian dilihat makin meningkat apabila orang ramai lebih selesa membeli-belah di rumah tanpa perlu bersesak di tempat awam.
Justeru, usahawan dan pemilik perniagaan memerlukan lebih banyak pilihan syarikat penghantaran yang menawarkan servis pada harga berpatutan supaya tidak membebankan kos kelak.
Menawarkan penyelesaian kepada usahawan, syarikat penghantaran dari Hong Kong, Pickupp menyediakan servis penghantaran menggunakan pelbagai jenis kenderaan pada kadar caj termurah di negara ini.
Mula dikenali sekitar pertengahan 2017 di Hong Kong, ia menawarkan perkhidmatan penghantaran ekspres selama satu hingga dua jam pada kadar caj serendah RM5.
Ia juga menyediakan perkhidmatan penghantaran empat jam mengikut permintaan dan penghantaran biasa yang boleh mengambil masa antara satu hingga tiga hari pada kadar caj serendah RM4.50 untuk setiap pesanan.

Untuk anda yang mahukan produk dihantar pada hari yang sama, Pickupp turut menyediakan servis berkenaan pada kadar caj serendah RM6.

Pickupp membolehkan pelanggan menjejak pesanan pada bila-bila masa dan di mana sahaja bagi mengelakkan insiden bungkusan hilang ketika tempoh penghantaran.
Ciri ini sangat membantu pengguna dan peniaga bagi memastikan proses penghantaran produk berjalan dengan lancar.
Dengan servis pantas ditawarkan Pickupp, ia menjimatkan masa dan kos dengan inovasi teknologi seperti papan pemuka digital, alat integrasi dan muat naik pesanan secara pukal.
Usahawan yang menjalankan perniagaan secara perseorangan pasti sukar mengembangkan perniagaan dengan kesukaran menguruskan logistik.
Dengan Pickupp, mereka dapat mengurangkan masa menguruskan penghantaran dan menjimatkan kos operasi kerana ia menawarkan perkhidmatan yang luas tanpa perlu bertukar-tukar platform untuk pelbagai jenis keperluan penghantaran.
Ketika musim puncak, agak mencabar untuk menghantar produk kepada pelanggan dalam jangka masa yang ditetapkan akibat kekurangan ejen bekalan dan penghantaran.
Namun, pemilik perniagaan tidak perlu risau untuk memenuhi permintaan pelanggan ketika waktu puncak kerana Pickupp mempunyai rakan penghantar yang fleksibel dan mampu menampung musim tinggi dan rendah.
Pengasas bersama Glampot Sdn. Bhd., Gabriena Lee, berkata servis penghantaran hari yang sama ditawarkan Pickupp memberikan syarikatnya fleksibiliti pada kos yang sangat berpatutan.
“Sistem pengesanan GPS dan bukti foto penghantaran yang disediakan juga meredakan kebimbangan kami apabila menghantar beg mewah,” katanya.

Sekiranya anda usahawan yang belum pernah mencuba servis penghantaran Pickupp, rebut peluang ini kerana mereka menawarkan potongan sehingga RM30 untuk penghantaran pertama.
Muat turun Pickupp dari App Store atau Google Play dan daftar akaun anda hari ini untuk menerima kod istimewa di peti e-mel.
Layari https://my.pickupp.io/en/ untuk maklumat lanjut.


KPM perlu bantuan SPP selesai isu pengambilan khas guru
Oleh LUQMAN RIDHWAN MOHAMED NOR

17 Januari 2022, 4:08 pm
PUTRAJAYA – Kementerian Pendidikan (KPM) amat memerlukan bantuan segera Suruhanjaya Perkhidmatan Pendidikan (SPP) untuk menyelesaikan baki pengambilan khas secara one-off bagi 18,702 Pegawai Perkhidmatan Pendidikan.
Menteri Kanan (Pedidikan), Datuk Dr. Radzi Jidin berkata, perkara tersebut merupakan antara usaha KPM bagi memperkasakan sektor pendidikan, tentang pengambilan guru baharu bagi institusi bawah KPM.
“Ini adalah penting bagi menyediakan guru berkualiti yang mencukupi untuk memenuhi kekosongan jawatan sedia ada.
“Terima kasih SPP kerana telah selesai menjalankan temuduga bagi pengambilan khas ini dan sebahagian daripada calon berjaya telah menerima tawaran lantikan,” katanya dalam satu kenyataan di Facebook hari ini.
Terdahulu, beliau menerima kunjungan daripada Pengerusi SPP yang baharu dilantik, Datuk Seri Dr. Mazlan Yusoff.
Mengulas lanjut, Radzi berkata, dalam hal itu, KPM memerlukan bantuan segera SPP untuk menyelesaikan baki pengambilan guru tersebut bagi membolehkan penempatan guru dibuat sebelum sesi persekolahan akan datang bermula.

Selain itu, menurut beliau, mereka juga berbincang mengenai guru lantikan secara Contract of Service dan guru interim.
Ujarnya, perbincangan juga turut melibatkan guru interim bagi mata pelajaran bahasa Inggeris lantikan tahun 2019 yang akan tamat kontrak pada bulan April ini.
“Saya mohon supaya SPP dapat menyegerakan segala urusan temu duga kumpulan calon guru ini.
“Begitu juga dengan urusan lantikan bagi guru interim mata pelajaran Pendidikan Islam serta guru interim Jabatan Pendidikan Negeri (JPN) Sabah dan Sarawak yang mana kontrak mereka juga akan tamat tahun ini,” katanya.
Selain itu, Radzi berkata, perbincangan turut menyentuh tentang keluhan graduan lepasan Ijazah Sarjana Muda Pendidikan (ISMP) Pendidikan Awal Kanak-Kanak bagi pengambilan khas ini.
“Berdasarkan maklum balas SPP, terdapat lebihan graduan pendidikan bagi mata pelajaran tertentu, termasuk graduan Pusat Aktiviti Kanak-Kanak (PAKK). Perkara ini akan diteliti oleh KPM dan SPP.
“Selain guru, kami turut membincangkan tentang pengambilan Anggota Kumpulan Pelaksana (AKP) yang perlu disegerakan bagi membantu melancarkan pengoperasian sekolah,” katanya. – K! ONLINE


Penggal kepala: “Saya maafkannya. Dia tetap darah daging saya”
Oleh ISKANDAR SHAH MOHAMED

17 Januari 2022, 4:14 pm
KUALA SELANGOR – “Saya maafkannya dan berharap dia insaf. Dia (suspek) tetap anak dan darah daging saya”.
Demikian kata-kata pilu suami kepada seorang wanita yang maut dipenggal anak lelakinya sendiri di rumah mereka di Kampung Baru Pasir Penambang di sini, kelmarin.
Menurutnya yang berusia 61 tahun, ketika kejadian dia sedang menjual udang di sekitar Kampung Bukit Belimbing, kira-kira pukul 5 petang.
“Saya kemudian didatangi penduduk kampung yang memaklumkan kejadian itu lalu segera pulang ke rumah.
“Sejurus tiba, remuk hati saya melihat kawasan kediaman sudah dipenuhi orang ramai dan arwah isteri sudah pergi buat selama-lamanya,” katanya sebak ketika ditemui di Surau An-Nur kampung itu petang tadi.
Jelas bapa kepada tujuh anak itu, dia sekeluarga sememangnya masih terkejut dengan apa yang berlaku.

“Biarpun tersentak dengan perbuatan anak lelaki (suspek), saya halalkan dan memaafkan dia.
“Saya masih terkejut dan mungkin ada kesilapan dia yang kita tidak ketahui,” ujarnya.
Dalam pada itu, beliau berkata, arwah isterinya sempat berpesan supaya segera menguruskan urusan pengebumian sekiranya meninggal dunia pada empat bulan lalu.
“Arwah sememangnya seorang yang peramah, rajin beribadah dan tidak pernah memukul anak.
“Pemergiannya dianggap satu kehilangan besar buat keluarga dan kami redha dengan ketentuan Allah,” katanya.
Tambah beliau, dia turut memohon semua pihak tidak menyebarkan gambar yang tular bagi menjaga aib keluarga.
Jenazah Allahyarham ketika ini masih di Hospital Buloh dan dijangka dikebumikan di Tanah Perkuburan Islam Kampung Permatang selepas solat Asar ini. – K! ONLINE


Sharnaaz bimbang Azira berjemur, takut gelap
Oleh MOHD. HAIKAL ISA

17 Januari 2022, 3:55 pm
PETALING JAYA – Pelakon Sharnaaz Ahmad sekali lagi menjadi perhatian netizen selepas meninggalkan komen berbaur ‘usikan manja’ pada gambar yang dikongsi oleh pelakon dan juga penyanyi, Azira Shafinaz dalam Instagram.
Menerusi hantaran tersebut, Azira atau nama lengkapnya Azira Shafinaz Ramlan, 31, berkongsi gambar ketika berada di sebuah pantai dalam keadaan cuaca panas terik dengan kapsyen berbunyi; “Bawa diri jap”.
Sharnaaz kemudiannya telah meninggalkan komen menyuarakan kebimbangan jika kulit Azira menjadi gelap kerana berjemur bawah pancaran matahari yang terik.
“Panas tu cik kak. Gelap satgi (nanti),” komen Sharnaaz.
Sikap ‘prihatin’ aktor yang mesra disapa mamu itu sekali gus menjadi bahan usikan netizen apabila masing-masing memberi sokongan supaya Sharnaazztidak berputus asa menawan hati Azira.
Malah, ada juga berpendapat gambar tersebut sebenarnya dirakam Sharnaaz yang dikatakan turut berada di pantai tersebut.

“Jangan jatuhkan martabat. Apa yang penting cuba mamu. Dapat tak dapat, belakang kira. Cakap dekat dia (Azira) kalau tak mahu makan keju, nasi kandar ada,” komen seorang netizen.
“Mamu ‘cover line’. Sebenarnya mamu yang ambil gambar ni. Masuk minang terus mamu,” kata seorang lagi pengguna Instagram.
“Nampak dekat kaca mata Azira mamu yang ambil gambar,” dakwa seorang netizen.
Menerusi hantaran berbeza, anggota kumpulan rap De Fam itu telah berkongsi sebuah video pendek ketika berada di tepi pantai.
Berdasarkan komen yang ditinggal Sharnaaz, difahamkan video tersebut telah dirakam di salah sebuah pantai di Langkawi.
“Panas sikit Langkawi ni,” komen Sharnaaz.
Seperti biasa, komen yang ditinggalkan pelakon filem Juvana itu mendapat perhatian netizen yang mengusik mereka berdua.
“Ayat tergantung sikit bang. Sambung sikit lagi. Langkawi panas, sepanas cinta kita,” komen seorang netizen.
“Siapa tolong rakam video? Jiran saya suruh tanya,” kata seorang lagi pengguna Instagram.
Sekadar info, sebelum ini Kosmo! Online pernah cuba untuk mendapatkan penjelasan lanjut dari bapa kepada Jebat Jayden itu tentang hubungan istimewanya dengan Azira.
“Tak perlu cakap apa-apa. Kalau saya nak keluarkan kenyataan, saya akan cakap sendiri.
“Nak keluar apa-apa kenyataan, saya sendiri akan keluar melalui IG saya. Apa-apa yang bukan keluar daripada IG (Instagram) saya adalah bukan daripada mulut saya,” katanya kepada Kosmo! Online.
Pelakon kelahiran George Town, Pulau Pinang itu pernah berkahwin dengan kakak Neelofa, Noor Nabila Mohd. Noor pada 31 Mac 2017 namun bercerai pada tahun 2020
Hasil perkahwinan, mereka dikurniakan seorang anak lelaki bernama Jebat Jayden Ahmad yang dilahirkan pada 30 Ogos 2018. – K! ONLINE


KDN siasat kes Rohana Abdulla
Oleh KOSMO!

17 Januari 2022, 4:23 pm
Oleh DIANA SURYA ABD WAHAB
KUANTAN – Kementerian Dalam Negeri (KDN) akan menyiasat kes Rohana Abdulla yang ditinggalkan ibunya yang pulang ke Indonesia ketika berusia dua bulan di sebuah tadika, 22 tahun lalu.
Menteri Dalam Negeri, Datuk Seri Hamzah Zainuddin berkata, siasatan terperinci akan dilakukan berhubung taraf kewarganegaraannya.
“Pemberian taraf kewarganegaraan bukan sesuatu yang mudah dan ia memerlukan dokumen sah berkaitan dan pemberian kewarganegaraan tidak boleh diberikan secara pukal kerana banyak masalah bakal berlaku seperti mana permohonan kes Rohana.
“Kalau kita buat secara pukal, ia akan menjadi satu masalah, kerana angkanya cukup besar seperti berlaku di Sabah, Sarawak dan di seluruh negara.
“Jadi, seperti kes tersebut, biar kita lakukan kajian dan akan bantu kepada mereka yang memerlukan. Dalam kes itu, saya difahamkan bapa kepada Rohana adalah warganegara Malaysia dan jika ada dokumen yang membuktikannya, ia mudah untuk kita berikan,” katanya dalam sidang akhbar sempena lawatan kerja Pengurusan Banjir Pantai Timur di Kem Pasukan Gerakan Am (PGA) Galing di sini hari ini.

Rohana yang dibesarkan guru tadika Chee Hoi Lan namun sehingga kini, belum memperoleh dokumen untuk mengesahkan taraf kewarganegaraan yang dipohonnya pada 2016.
Rohana yang bekerja sebagai guru tuisyen, berharap dapat memiliki sekurang-kurangnya kad pengenalan sementara untuk memudahkan kehidupannya.
Terdahulu, Ahad lalu, gadis itu menerima panggilan telefon daripada Perdana Menteri Datuk Seri Ismail Sabri Yaakob bertanyakan mengenai kisahnya seperti yang tersiar dalam sebuah akhbar tempatan.
Ismail Sabri menerusi Facebook memaklumkan sedia membantu Rohana untuk mendapatkan taraf kewarganegaraan dan kad pengenalan.
Dalam pada itu Hamzah berkata KDN akan menjadikan isu berkaitan kewarganegaraan sebagai antara agenda utama untuk ditangani pada tahun ini.
Beliau berkata, kerajaan tidak akan sewenang-wenangnya memberikan taraf kewarganeraan meskipun isu-isu berkaitan kewarganegaraan menjadi isu legasi negara.
“Saya akan lakukan dengan sebaik mungkin untuk kepentingan semua rakyat sama ada yang mempunyai tahap sebagai warganegara dan juga mereka yang belum mempunyai tahap warganegara.
“Kita akan buat siasatan dan penilaian untuk melihat bagaimana cara dalam menangani masalah mereka yang sudah menetap lebih lama di sini dan tidak mempunyai identiti.
“Semua ini telah pun diamanahkan untuk saya selesaikan dan saya akan lihat ia sebagai salah satu daripada agenda untuk tahun ini dalam usaha mengurangkan mereka yang menghadapi masalah seperti ini,” ujarnya. – K! ONLINE


Saya hanya tidur, tidak nampak bunian – Azim
Oleh KOSMO!

17 Januari 2022, 3:56 pm
PETALING JAYA – Seorang remaja berusia 13 tahun yang sebelum ini dilaporkan hilang di Kampung Pasir Linggi, Gua Musang, Kelantan, Muhammad Iznun Al Azim Mahadi tidak tahu sama ada dirinya ‘diculik’ atau ‘disorok’ bunian dalam kejadian itu.
Perkongsian menerusi sesi ‘live’ di laman sosial milik abangnya @iznunmariam1, Muhammad Iznun yang tidak ditemukan dalam tempoh lebih 30 jam itu memberitahu, ketika kejadian, apa yang diingati olehnya cuma ‘tidur selama sejam’.
“Saya tak nampak apa-apa pun,” katanya ketika ditanya pengguna laman sosial sama ada dia bertemu atau nampak penempatan bunian semasa kejadian itu.
Malah katanya, apa yang hilang sepanjang dia ‘tidur selama sejam’ itu adalah kad sim miliknya.
“Itu sahaja yang hilang, telefon yang saya letak dalam kocek seluar masih okey,” jelasnya.
Malam Ahad lalu, Azim yang dipanggil adik oleh abangnya, dilaporkan hilang selepas membuang air kecil dalam semak berhampiran rumahnya.

Azim ditemukan pada keesokan hari bersendirian di tepi sungai di Kampung Pasir Linggi, kira-kira dua kilometer dari lokasi dia dilaporkan hilang.
Dipercayai, pelajar Sekolah Menengah Kebangsaan (SMK) Laloh, Kuala Krai itu keluar dari rumah kira-kira pukul 9 malam untuk lepak bersama rakan sebelum ibunya menyedari remaja itu tidak pulang kira-kira pukul 3 pagi.
Dalam pada itu, adik Azim yang menerima pelbagai hadiah daripada orang ramai sejak dia ditemukan minggu lalu turut meluahkan rasa syukur dan terima kasih. – K! ONLINE


Tunggu laporan forensik kebakaran kedai kacang putih
Oleh ASLIZA MUSA

17 Januari 2022, 4:29 pm
IPOH – Siasatan berhubung kejadian kebakaran kedai memproses kacang putih di Kampung Kacang Putih, Buntong semalam sedang dijalankan bagi mengetahui punca kebakaran.
Ketua Polis Perak, Datuk Mior Faridalathrash Wahid berkata, pihaknya kini menunggu laporan forensik Jabatan Bomba dan Penyelamat Malaysia (JBPM) berkaitan kejadian.
Menurut beliau, laporan forensik itu akan menentukan punca sebenar kebakaran tersebut.
“Jika kebakaran itu berpunca daripada perbuatan khianat, maka siasatan akan diambil alih pihak polis.
“Kalau kebakaran biasa disebabkan litar pintas atau sebagainya, kita serahkan kepada bomba untuk sediakan laporan.
“Polis tidak masuk campur siasatan yang dijalankan bomba. Setakat ini, kita belum dapat maklumat terdapat unsur sabotaj,” katanya.

Dalam kejadian sekitar pukul 1 pagi itu, sebuah rumah dua tingkat yang terletak bersebelahan kedai tersebut turut rosak selain sebuah motosikal dan van.
Kebakaran itu bagaimanapun tidak melibatkan kecederaan atau kemalangan jiwa. – K! ONLINE


Korea Utara tidak serik, lancar peluru berpandu lagi
Oleh KOSMO!

17 Januari 2022, 4:30 pm
SEOUL – Korea Utara melancarkan peluru berpandu lagi yang merupakan ujian senjata pemusnah keempat oleh negara kuasa nuklear itu bulan ini, kata tentera Korea Selatan hari ini.
“Korea Utara membedil projektil tidak dikenali (peluru berpandu) ke Laut Timur,” kata
Ketua Staf-Staf Bersama di Seoul yang merujuk kepada Laut Jepun.
Pasukan pengawal pantai Jepun mengesahkan pelancaran itu.
“Korea Utara dipercayai melancarkan sebuah peluru berpandu balistik,” kata seorang jurucakap Pengawal Pantai tanpa memberikan butiran lanjut
Pelancaran itu adalah yang keempat oleh Pyongyang pada tahun ini.

Pada Jumaat lalu, Korea Utara membedil dua peluru berpandu taktikal pelancaran daripada kereta api. Pyongyang juga menguji dua misil hipersonik masing-masing pada 5 dan 11 Januari lalu.
Sebagai tindak balas terhadap ujian senjata Korea Utara, Amerika Syarikat (AS)  melaksanakan sekatan-sekatan baharu terhadap negara komunis itu pada minggu lalu yang dianggap oleh Pyongyang sebagai satu provokasi.
“Korea Utara mempunyai hak untuk mempertahankan diri,” kata seorang jurucakap kementerian luar kepada agensi berita rasmi KCNA.
Meskipun dikenakan sekatan ketat antarabangsa, Pyongyang meningkatkan usaha untuk memodenkan tenteranya dan enggan menerima tawaran AS untuk mengadakan rundingan. – AFP


Klinik diserbu jual sijil vaksin RM500
Oleh MOHD YUNUS YAKKUB

17 Januari 2022, 4:02 pm
SHAH ALAM – Taktik licik sebuah klinik di Gombak dekat sini menjual sijil vaksinasi berharga RM500 kepada lebih 5,000 individu sejak tiga bulan lalu terbongkar apabila diserbu polis, Jumaat lalu.
Dalam serbuan tersebut juga, polis turut menahan tujuh suspek termasuk pemilik klinik berkenaan yang berusia 20 hingga 35 tahun.
Ketua Polis Selangor, Datuk Arjunaidi Mohamed berkata, serbuan itu hasil laporan berhubung penularan satu pesanan ringkas menerusi aplikasi WhatsApp yang menawarkan khidmat vaksinasi tanpa lalui proses suntikan vaksin.
Katanya, berdasarkan siasatan modus operandi mereka adalah mendapatkan pelanggan melalui sebaran menerusi aplikasi WhatsApp dan kenalan terdekat.
“Siasatan juga mendapati klinik berkenaan diberikan kuasa untuk melakukan suntikan vaksinasi daripada Kementerian Kesihatan (KKM).
“Sasaran mereka adalah kepada antivaksin dengan diberikan sijil vaksinasi. Manakala botol (picagari) vaksin yang sepatutnya digunakan telah dipatahkan, dibuangkan dan dipulangkan semula kepada KKM sebagai tanda telah disuntik,” katanya pada sidang akhbar hari ini.

Beliau memberitahu, pada awalnya harga penjualan dikenakan sebanyak RM3, 000 sebelum diturunkan kepada RM500 kepada pelanggan antivaksin.
Jelas Arjunadini, ini ekoran terdapat persaingan daripada kumpulan lain yang melakukan perkara sama yang masih dalam dikesan polis.
“Aktiviti penjualan vaksin ini mungkin dijalankan antara sebulan atau tiga bulan.
“Hasil penelitian di dalam komputer riba yang dirampas mendapati terdapat 5,601 pesakit yang telah didaftarkan sebagai penerima vaksinasi ke dalam sistem MySejahtera,” katanya.
Arjunaidi turut menegaskan siasatan lanjut masih dijalankan bagi mengenal pasti jumlah yang didaftarkan tanpa menerima suntikan selain julat waktu sering digunakan bagi menjalankan aktiviti tersebut.
“Kes disiasat mengikut Seksyen 269 Kanun Keseksaan dan Seksyen 22 (d) Akta Pencegahan dan Pengawalan Penyakit Berjangkit 1988,” katanya. – K! ONLINE


Lirik lagu memang ganggu persembahan saya – Shidee
Oleh NUR EMIRA SAIZALI

17 Januari 2022, 4:10 pm
PETALING JAYA – Tidak berkecil hati, penyanyi veteran Shidee mengakui sudah menjangkakan perjalanannya di pentas Gegar Vaganza musim kelapan (GV8) pasti terkandas menjelang konsert separuh akhir.
Menghormati keputusan setiap juri, Shidee atau nama sebenarnya, Rashid Abd. Wahab juga tidak berselindung mengakui memang melakukan kesilapan ketika menyampaikan Sedetik Lebih (Anuar Zain) dan Kerna Dia (Yassin Sulaiman).
“Untuk menyanyi dengan baik, lirik lagu kena betul-betul masuk dalam jiwa tetapi saya pula, selalu ada masalah dan lambat nak ‘catch u’p lirik.
“Bab lirik lagu, memang saya ini agak susah cepat tangkap. Saya akui itu kelemahan diri,” katanya kepada Kosmo! Online usai diumumkan tersingkir malam tadi.
Sama seperti peserta lain, Shidee yang terkenal menerusi lagu Sayang Semuanya Sudah Terlambat, turut menyimpan hasrat untuk bertanding di pentas akhir GV8.
Dia bagaimanapun enggan mempersoalkan keputusan juri yang sebulat suara memberi markah terendah, sekali gus memusnahkan peluangnya bertanding pada malam final GV8.

“Ya, ada juga rasa nak melangkah ke final tetapi bila difikirkan semula tentang kemampuan diri sukar nak menghayati lirik, timbul juga rasa tidak yakin.
“Tidak mudah untuk kita menjiwai sesebuah lagu sewaktu bertanding, latihan juga dilakukan dalam tempoh yang singkat.
“Apa pun, saya tidak akan pertikaikan keputusan juri, mereka sudah cukup adil dan yang masuk ke final juga hebat-hebat belaka,” tuturnya lagi.
Berjanji tidak akan menghilang daripada dunia nyanyian, Shidee tetap akan meneruskan kerjayanya sebagai anak seni dan merancang menghasilkan sebuah single sebagai hadiah istimewa selepas ini.
“Sejak sertai GV8, orang pun dah semakin ramai yang mengenali saya semula.
“Disebabkan itu, saya fikir apa salahnya untuk keluarkan sebuah single baharu nanti sebagai tanda penghargaan kepada mereka yang tidak henti-henti menyokong perjuangan saya dalam GV8.
“Selain itu, jika rindu nak dengar nyanyian saya, boleh datang ke Restoran D’Empangan Udang Galah Putrajaya,” ujarnya lagi.
Terdahulu, Shidee dan Ani Mayuni yang memperoleh markah terendah diumumkan sebagai dua peserta tersingkir pada konsert separuh akhir GV8 yang berlangsung di Pusat Konvesyen Antarabangsa Putrajaya (PICC).
Meneruskan perjuangan, Aweera, Aliff Aziz, Nikki Palikat, Suki Low, Adibah Nor dan Azan Scan pula berjaya menempatkan diri sebagai finalis GV8. – K! ONLINE
at, Suki Low, Adibah Nor dan Azan Scan pula berjaya menempatkan diri sebagai finalis GV8. – K! ONLINE


MoU Mapim, Diyanet bakal tingkat misi kemanusiaan dunia Islam
Oleh AMREE AHMAD

17 Januari 2022, 2:54 pm
PUTRAJAYA – Menteri Luar, Datuk Saifuddin Abdullah menaruh keyakinan pelbagai misi kemanusiaan dari Malaysia akan ditambah lagi lebih banyak bagi melibatkan seluruh dunia Islam.
Ia susulan pemeteraian rasmi memorandum persefahaman (MoU) antara Majlis Perundingan Pertubuhan Islam Malaysia (Mapim) dengan pihak Yayasan Diyanet di bawah kerajaan Turki.
“Menerusi gabungan dua organisasi ini, kita optimis mampu lagi pergiat kerjasama operasi kemanusian pelbagai negara Islam,” jelas beliau menerusi hantaran dalam akaun sosialnya.
MoU julung kali dimeterai itu melakar sejarah ketika lawatan kerja rasmi pertama beliau ke Turki selama tiga hari mulai 20 Disember lalu sebelum balik ke tanah air ekoran banjir besar.
Ketika di sana, beliau berpeluang mengadakan pertemuan dengan Presiden Recep Tayyip Erdogan dan Menteri Luarnya, Mevlut Cavusoglu bagi mengukuhkan hubungan dua negara.
Ini termasuk perbincangan mengenai peluang perdagangan dan pelaburan serta kerjasama dalam bidang pendidikan, pertahanan, pengangkutan dan pengurusan isu wabak Covid-19.

Yayasan Diyanet merupakan agensi di bawah Jabatan Hal Ehwal Agama yang ditubuhkan pada tahun 1924 lalu dengan misi dakwah Islam ke seluruh dunia terutamanya negara-negara Barat.
Mapim yang ditubuhkan sejak tahun 2005, diwakili oleh Ketua Pegawai Eksekutifnya, Ahmad Sany Araby Abdul Alim Al-Kahery dan acara MoU dimeterai itu turut disaksikan Saifuddin di Ankara. – K! ONLINE


India wajibkan pemasangan minimum enam beg udara
Oleh KOSMO!

17 Januari 2022, 3:30 pm
NEW DELHI – Kementerian Pengangkutan Jalan Raya India akan  mewajibkan syarikat pengeluar  kereta untuk menyediakan sekurang-kurangnya enam beg udara dalam kenderaan bermotor dengan kapasiti lapan penumpang, lapor laman berita Wion News semalam.
Langkah yang bakal diambil itu bagi meningkatkan keselamatan jalan raya penumpang dan  berkuat kuasa pada Oktober tahun ini.
Kementerian sama juga berkata,  keputusan itu dibuat bagi meningkatkan ciri-ciri keselamatan dengan meminda Peraturan Kenderaan Bermotor Pusat (CMVR) 1989.
Menteri Pengangkutan Jalan dan Lebuh Raya India, Nitin Gadkari berkata,  beliau telah meluluskan Draf Pemberitahuan Peraturan Berkanun Am (GSR) bagi kewajiban pemasangan beg udara tersebut.
“Draf pemberitahuan telah dikeluarkan pada 14 Januari lalu yang mewajibkan kenderaan kategori M1 keluaran selepas 1 Oktober 2022, hendaklah dipasang dengan dua beg udara pada setiap sisi badan, setiap satu untuk kerusi penumpang,” jelasnya.
Mengikut data terkini kerajaan, sebanyak 1,16,496 kemalangan jalan raya berlaku di lebuh raya negara itu pada 2020 dan menyebabkan 47,984 kematian. – Agensi


KDN beli 50 buah bot, aset PDRM hadapi bencana dan banjir
Oleh KOSMO!

17 Januari 2022, 3:12 pm
Oleh DIANA SURYA ABD WAHAB
KUANTAN – Kementerian Dalam Negeri (KDN) memperuntukkan sebanyak RM3.05 juta bagi membeli 50 buah bot untuk kegunaan Polis Diraja Malaysia (PDRM) khususnya bagi kegunaan pasukan itu dalam berhadapan bencana banjir yang berlaku hampir setiap tahun.
Menteri Dalam Negeri, Datuk Seri Hamzah Zainudin berkata, dengan adanya aset dan keperluan tersebut membuktikan pasukan beruniform tersebut bersedia dalam menghadapi situasi berkenaan.
“Bencana banjir adalah sesuatu yang telah kita anggap fokus paling utama yang perlu diberikan pada waktu ini berikutan seluruh dunia juga telah mengalami perubahan fenomena cuaca menyebabkan kita perlu belajar daripada apa yang berlaku walaupun kita sudah faham cara untuk menghadapi bencana dan banjir.
“Dengan itu, sebagai permulaan hari ini kita sudah memperoleh tujuh bot jenis Whally pelbagai saiz yang begitu lasak dan sesuai digunakan dalam operasi keselamatan serta menyelamat mangsa banjir untuk tempoh terdekat ini,” katanya ketika mengadakan sidang akhbar sempena lawatan kerja Pengurusan Banjir Pantai Timur di Kem Pasukan Gerakan Am (PGA) Galing di sini hari ini.
Tambahnya, pada masa ini, masih berbaki 43 bot lagi yang dijangka diterima dalam tempoh 10 minggu lagi untuk diserahkan kepada negeri yang memerlukan.

Dalam pada itu Hamzah berkata, penyerahan bot tersebut bukan susuatu yang terlewat namun ia sebagai tambahan aset yang tidak mencukupi apabila berdepan dengan fenomena banjir yang luar biasa.
“Ingin saya maklumkan, kita bukan tidak ada aset cuma tidak mencukupi apabila berdepan dengan fenomena baharu.
“Tambahan pula, kita bukan agensi penyelamat, kita hanya barisan hadapan yang tampil membantu lebih awal untuk memaklumkan kepada mereka (mangsa) tentang bencana.
“Sebagai contoh anggota polis perlu memaklumkan kepada mereka yang berada di kawasan banjir untuk keluar namun apabila air naik setinggi empat kaki, kita sendiri pun sukar untuk masuk, jadi bot-bot ini akan digunakan untuk memberi bantuan awal sementara menunggu kehadiran pasukan penyelamat daripada agensi lain,” katanya. – K! ONLINE


Tiada pihak ketiga hadir tuntut wang milik Alvin, isteri Addy Kanna
Oleh NUZULSHAM SHAMSUDDIN

17 Januari 2022, 3:38 pm
KUALA LUMPUR – Tiada pihak ketiga berkepentingan hadir di Mahkamah Tinggi di sini hari ini bagi menuntut wang lebih RM500,000 milik ahli perniagaan Alvin Goh Leong Yeong dan isteri kepada Datuk Addy Kana, Alyaa Syuhaila Mohamad Shariff serta beberapa buah syarikat mereka yang disita oleh Suruhanjaya Pencegahan Rasuah Malaysia (SPRM).
Dalam prosiding hari ini, Timbalan Pendakwa Raya daripada SPRM, Ahmad Akram Gharib memaklumkan kepada mahkamah bahawa notis untuk pihak ketiga telah diwartakan pada 13 Januari lalu dan telah difailkan di mahkamah keesokannya.
“Bagaimanapun, tiada pihak ketiga yang hadir ke mahkamah hari ini,” katanya ketika pengurusan kes di hadapan Hakim Mohamed Zaini Mazlan.
Permohonan pengeluaran notis untuk pihak ketiga itu dikemukakan oleh pihak pendakwaan bagi membolehkan pihak itu hadir di mahkamah secara sendiri atau melalui peguam bagi memberikan tunjuk sebab mengapa harta berkenaan tidak boleh dilucut hak kepada kerajaan.
Dalam pada itu, Ahmad Akram memaklumkan Alvin serta dua syarikatnya itu masih belum memfailkan afidavit jawapan kerana lelaki itu berada dalam tahanan di Penjara Kluang, Johor dan kini sedang menjalani kuarantin Covid-19.
Peguam Lim Jin Wen yang mewakili Alvin mengesahkan perkara itu kemudian memaklumkan kepada mahkamah bahawa pihaknya akan memfailkan afidavit jawapan pada 11 Februari ini.

Sementara bagi permohonan melucut hak wang daripada dua responden iaitu Alyaa Syuhaila serta syarikatnya, Nine Nine International, Ahmad Akram berkata pihaknya memohon tarikh pendengaran pada 28 Mac ini berikutan pemfailan afidavit antara kedua-dua pihak hampir selesai.
Peguam Syazwani Mohd Zawawi yang mewakili Alyaa Syuhaila tidak membantah tarikh pendengaran itu dan berkata pihaknya akan memfailkan afidavit balasan pada Jumaat ini (21 Januari).
Justeru hakim Mohamed Zaini menetapkan 22 Februari ini untuk pengurusan kes bagi Alvin dan dua syarikatnya manakala pendengaran bagi melucut hak wang daripada Alyaa Syuhaila serta sebuah syarikatnya ditetapkan pada 28 Mac.
Pada masa sama mahkamah turut memerintahkan pemohon (pendakwa raya) memfailkan hujahan bertulis sebelum 4 Mac, pihak responden (Alyaa Syuhaila dan sebuah syarikatnya) perlu memfailkan hujahan bertulis (balasan) sebelum 18 Mac dah hujahan jawapan oleh pemohon sebelum 25 Mac.
Pada 29 September tahun lalu pendakwa raya selaku pemohon memfailkan notis usul melucut hak wang tersebut secara berasingan dengan menamakan Alvin ,34,  syarikatnya, Malaysian House of Internet Sdn. Bhd. dan Networld Computer (KL) Sdn. Bhd. serta Alyaa, 35, dan syarikatnya, Nine Nine International Sdn. Bhd. selaku responden.
Berdasarkan dokumen, antara alasan permohonan tersebut adalah wang-wang tersebut merupakan hasil aktiviti aktiviti haram iaitu sindiket pusat operasi perdagangan kripto tanpa lesen dan judi atas talian dan merupakan satu kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001).
Pewartaan notis itu bagi membolehkan pihak berkepentingan terbabit untuk tampil ke mahkamah pada hari yang akan ditetapkan kemudian bagi memberikan alasan mengapa harta berkenaan tidak sepatutnya dilucut hak oleh kerajaan.
Menerusi notis usul tersebut, kerajaan melalui Jabatan Peguam Negara (AGC) memohon untuk melucutkan wang daripada tiga akaun peribadi Alvin berjumlah RM60, 232.01 dan dari akaun-akaun syarikat miliknya, Malaysia House of Internet (RM10,588.94) dan Networld Computer (RM16,721.75).
Turut dimohon untuk dilucutkan hak ialah wang daripada lima akaun peribadi Alyaa berjumlah RM353,723.81 dan daripada akaun syarikat Nine Nine yang mana sebanyak RM75,846.82.
Kesemua akaun-akaun tersebut telah dibekukan oleh SPRM antara Disember tahun lalu dan Januari tahun lalu – K! ONLINE


Keluarga tinggal bawah landasan LRT ditawar rumah PPR
Oleh KOSMO!

17 Januari 2022, 3:29 pm
PETALING JAYA- Kehidupan sepasang suami isteri yang tular berikutan menjadikan kawasan landasan transit aliran ringan (LRT) di sini sebagai tempat berteduh mendapat perhatian kerajaan apabila akan dipindahkan ke lokasi lebih selesa.
Menteri Wilayah Persekutuan, Datuk Seri Dr. Shahidan Kassim berkata, pihaknya telah menggerakkan satu pasukan untuk menemui pasangan itu semalam sejurus mendapat maklumat daripada Perdana Menteri, Datuk Seri Ismail Sabri Yaakob.
“Setelah dapat maklumat daripada PM semalam, saya kerahkan pasukan wilayah pergi mencari kawan yang tidur bawah jambatan. Rupanya pasukan lain pun ramai ke sana termasuk Baitulmal dan Kementerian Perumahan dan Kerajaan Tempatan (KPKT).
“Dewan Bandaraya Kuala Lumpur (DBKL) ada menawarkan rumah Projek Perumahan Rakyat (PPR) serta peluang berniaga di sekitar ibu negara,” katanya menerusi hantaran di Facebook tadi.
Bagaimanapun, katanya, keluarga terbabit memilih untuk menyewa di Kapar dan kos sewaan itu diuruskan oleh pihak Baitulmal.
Terdahulu, seorang pengguna Facebook berkongsi mengenai kehidupan seorang lelaki dikenali sebagai Kasturi yang tinggal di bawah jambatan LRT di Taman Aman, Petaling Jaya kerana dia tidak mampu membayar sewa selepas diberhentikan kerja.

Lebih menyedikan, isterinya yang sakit juga tidak dapat meneruskan rawatan di hospital kerana mengalami masalah kewangan. -K! ONLINE


Amaran ribut petir di tiga negeri petang ini
Oleh NUR HUDA MUSA

17 Januari 2022, 2:57 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di tiga buah negeri petang ini.
MetMalaysia dalam satu kenyataan berkata, hujan lebat berserta ribut petir diramal akan melanda kawasan-kawasan terlibat sehingga pukul 5 petang nanti.
“Kawasan yang terlibat ialah di Kota Tinggi dan Johor Bahru, Johor.
“Sementara itu, turut dijangka berlaku hujan lebat berserta ribut petir di Kuching (Bau dan Kuching), Serian, Samarahan, Sri Aman, Betong, Sarikei, Sibu, Kapit (Kapit), Bintulu (Tatau) dan Miri (Marudi), Sarawak,” katanya di sini hari ini.
Selain itu, katanya, beberapa kawasan di Sabah juga dijangka berlaku cuaca sana di Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Kunak), Sandakan (Tongod) dan Kudat (Kota Marudu). – K! ONLINE


Empat dikompaun langgar SOP sambutan Thaipusam
Oleh ASLIZA MUSA

17 Januari 2022, 3:26 pm
IPOH – Empat individu dikenakan kompaun RM1,000 tiap seorang semasa meraikan Thaipusam kerana tidak memakai pelitup dan membawa kanak-kanak.
Ketua Polis Perak, Datuk Mior Faridalathrash Wahid berkata, hanya mereka berusia 18 tahun ke atas dibenarkan turut serta, tetapi masih ada pihak yang berdegil membawa kanak-kanak sepanjang perayaan itu berlangsung.
“Walaupun kanak-kanak itu bukan terlibat secara langsung dalam upacara sembahyang tetapi penganut yang ada berhampiran upacara tersebut juga perlu mematuhi prosedur operasi standard (SOP),” katanya pada sidang akhbar di Ibu Pejabat Polis Kontinjen (IPK) Perak di sini hari ini.
Menurut beliau, seramai 399 pegawai dan anggota polis ditugaskan bagi memantau SOP dan kawalan lalu lintas dalam kalangan pengunjung di sekitar Kuil Sri Subramaniar, Gunung Cheroh dan Kuil Sri Subramaniyar Thevasthana Paripalana Sabah, Sungai Siput.
Katanya, penugasan itu turut dibantu 24 Sukarelawan Simpanan Polis (PVR) dan tujuh anggota Jabatan Sukarelawan Malaysia (Rela).
“Sempena perayaan Thaipusam yang berakhir Rabu ini, terdapat beberapa jalan di Ipoh dan Sungai Siput ditutup atau dilencongkan bagi memudahkan proses perarakan pedati.

“Penutupan jalan terpaksa dilakukan bagi memastikan kelancaran sepanjang perayaan berlangsung. Keselamatan orang ramai juga perlu dijaga selain mereka digesa mematuhi SOP agar tiada jangkitan baharu Covid-19,” katanya – K! ONLINE


Sumbat 248 kg ganja mampat dalam Proton Exora
Oleh ROSALWANI CHE SOH

17 Januari 2022, 3:44 pm
KOTA BHARU – Jabatan Kastam Diraja Malaysia (JKDM) Kelantan merampas sebanyak 248 kilogram (kg) dadah jenis ganja mampat di dalam sebuah kenderaan pelbagai guna (MPV) di sebuah rumah di Jalan Cempaka Panji, Pengkalan Chepa dekat sini semalam.
Kesemua dadah bernilai RM 620,000 yang diletakkan di dalam 10 guni itu dirampas pada pukul 11.30 pagi selepas Pasukan Operasi Cawangan Penguatkuasaan Kota Bharu menjalankan intipan terhadap MPV jenis Proton Exora yang diletakkan di dalam garaj rumah tersebut.
10 guni ganja mampat yang disumbat di dalam sebuah MPV di Jalan Cempaka Panji, Pengkalan Chepa semalam. FOTO: IHSAN JKDM KELANTAN
Pengarah JKDM Kelantan, Mohd. Nasir Deraman berkata, siasatan awal mendapati, kesemua dadah itu dibawa masuk secara haram melalui sempadan negara.
Menurutnya, sindiket itu menggunakan khidmat penyeludup dengan membawa masuk ganja mampat tersebut melalui jalan sungai secara berperingkat.
“Ganja mampat yang diseludup ini akan dikumpul dan disembunyikan di suatu tempat bagi memastikan pergerakan penyeludup selamat sebelum ia diedarkan di negara ini.
“Orang ramai perlu membantu JKDM bagi memerangi jenayah penyeludupan khususnya dadah, rokok, minuman keras, mercun, kenderaan dan lain-lain. Selain itu, mereka dinasihatkan agar tidak membabitkan diri dengan kegiatan tersebut,” katanya dalam satu kenyataan di sini hari ini.

Menurut Mohd. Nasir, penyeludupan bukan sahaja merugikan negara dari segi kehilangan hasil, malah ia turut mendatangkan ancaman kepada keselamatan dan kesejahteraan rakyat.
Ujarnya, kes disiasat mengikut Seksyen 39(b) Akta Dadah Berbahaya 1952 yang memperuntukkan hukuman mati mandatori. – K! ONLINE


Padam kebakaran 7 hektar tapak pelupusan sampah perlu 7 hari lagi
Oleh MOHD SYALMIZI HAMID

17 Januari 2022, 3:50 pm
SEBERANG PERAI – Kebakaran tapak pelupusan sampah di Pulau Burung, Nibong Tebal di sini dijangka mengambil masa seminggu lagi untuk dipadamkan berikutan membabitkan kawasan yang luas.
Timbalan Menteri Alam Sekitar dan Air, Datuk Mansor Othman berkata, pihaknya berusaha mengatasi masalah yang dihadapi termasuklah meminta pihak syarikat pengurusan bertanggungjawab terhadap kejadian itu.
“Sekarang (hari ini) sudah lima hari kejadian dan bomba jangka ambil masa tujuh hari lagi kerana setakat ini kebakaran mungkin dah jadi 7 hektar.
“Bomba menghadapi masalah iaitu tekanan air rendah dan masalah kekurangan tanah untuk ditambun.
“(Kejadian) ini adalah tanggungjawab syarikat dan kita akan pastikan mereka memberi kerjasama,” katanya kepada pemberita pada sidang akhbar di Nibong Tebal di sini hari ini.
Beliau berkata, pihak-pihak berkaitan perlu menangani isu itu dengan baik apatah lagi Jabatan Alam Sekitar (JAS) memaklumkan kesan kebakaran mengakibatkan pencemaran yang membimbangkan.

“Kesan kebakaran ini membabitkan keselamatan kira-kira 400 penduduk sekitar dan terdapat empat buah sekolah di kawasan itu.
“Ia merupakan kejadian terburuk setakat ini biarpun kejadian sama pernah berlaku sebelum ini,” katanya.
Terdahulu, Kosmo! melaporkan, tapak pelupusan sampah di Pulau Burung yang keseluruhannya seluas 16.2 hektar mengalami kebakaran seluas kira-kira 6.5 hektar pada Rabu lalu.
Keselamatan kira-kira 400 penduduk daripada 86 keluarga di kLadang Byram dan Kampung Kebun Baru yang terletak berdekatan dilaporkan terjejas dan mereka diminta berpindah ke pusat pemindahan sementra (PPS) Sekolah Kebangsaan (SK) Saujana Indah dan SK Bakap Indah.
Sementara itu, pengarah JAS, Sharifah Zakiah Syed Sahab berkata, pihak pengurusan tapak pelupusan sampah itu telah beberapa kali dikenakan tindakan oleh pihaknya atas kesalahan pembakaran terbuka.
“JAS telah kompaun syarikat itu beberapa kali dan ada tindakan mahkamah yang sedang berjalan.
“Bagi kejadian ini, kita akan lihat apa kesalahan-kesalahan berlaku mengikut Seksyen 34A Akta Kualiti Alam Sekeliling 1974 dan kita akan ambil tindakan terhadap syarikat,” katanya. – K! ONLINE


Kes turun bawah 3,000
Oleh SITI A'ISYAH SUKAIMI

17 Januari 2022, 3:14 pm
PUTRAJAYA – Jangkitan baharu Covid-19 turun bawah 3,000 dengan 2,342 kes hari ini, menjadikan jumlah kumulatif sebanyak 2,810,689 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
Semalam, Kosmo! melaporkan, angka jangkitan Covid-19 mencatatkan sebanyak 3,010 kes. -K!ONLINE


33 pelajar sekolah di Kuala Muda positif Covid-19
Oleh NUR SYAZWANA MANSOR

18 Januari 2022, 8:50 pm
SUNGAI PETANI – Seramai 33 pelajar di sebuah sekolah menengah berasrama di sini disahkan positif Covid-19.
Pengarah Kesihatan negeri, Dr. Othman Warijo berkata, jangkitan tersebut diisytiharkan sebagai Kluster Dah Jalan Pantai bermula hari ini.
Beliau berkata, kes pertama dikesan membabitkan seorang pelajar sekolah berkenaan pada 14 Januari lalu.
“Setakat ini, seramai 61 pelajar menjalani saringan dan 33 daripadanya didapati positif Covid-19.
“Semua pelajar yang disahkan positif dihantar ke Pusat Kuarantin dan Rawatan Berisiko Rendah di Jitra dan Kulim,” katanya di sini hari ini. – K! ONLINE


‘Terima kasih atas ucapan, doa anda semua’ – Ismail Sabri
Oleh KOSMO!

18 Januari 2022, 9:02 pm
PETALING JAYA – Perdana Menteri, Datuk Seri Ismail Sabri Yaakob hari ini berterima kasih kepada semua yang memberikan ucapan dan doa sempena hari jadinya yang ke-62 hari ini.
Menerusi perkongsian di laman Facebooknya sebentar tadi, Ismail Sabri berkata, sewaktu kecil beliau hampir tidak menyambut hari jadinya.
“Ada tahun ingat, ada tahun ingat pun tak. Tapi bila saya ada anak, memang tiap tahun saya akan sambut hari jadi mereka.
“Walau sibuk macam mana pun saya tetap akan kosongkan jadual untuk mereka, daripada kecil sampai lah dah besar panjang semua,”katanya di Facebook.
Tambah Ismail Sabri, bila beliau dah semakin tua, anak dah makin besar mereka pula yang sentiasa tak sabar meraikan hari jadinya dan isteri.
“Alhamdulillah sebagai parents (keluarga), saya rasa sangat dihargai.

“Terima kasih juga kepada semua yang memberikan ucapan, doa dan sebagainya. Saya sangat menghargainya,”ujarnya.-K! ONLINE


Saya akan bersalin bila-bila masa – Neelofa
Oleh NUR EMIRA SAIZALI

18 Januari 2022, 10:51 pm
KUALA LUMPUR – Selepas mengunci mulut selama lapan bulan, selebriti popular Neelofa akhirnya mengakui sedang menghitung hari menunggu kelahiran cahaya mata sulungnya.
Akui pemilik nama sebenar Noor Neelofa Mohd Noor, 33, perasaan gementar turut dirasainya menjelang proses kelahiran anak pertamanya nanti.
“Ya, sekarang ini saya menghitung hari dan bila-bila masa sahaja akan bersalin. Insya-Allah kami akan umumkan berita kelahiran anak kami nanti.
“Gementar juga nak melalui proses melahirkan nanti, harap akan dapat bersalin normal jika semuanya dalam keadaan baik,” katanya kepada Kosmo! Online hari ini.
Neelofa berkata demikian usai majlis pelancaran perisa baharu susu Nilofa di Bayswater at KLCC di ibu negara.
Ditanya tentang persiapan, bekas pengacara MeleTOP itu memberitahu banyak bertanya tips dan nasihat daripada ahli keluarga sebagai persediaan untuk bergelar seorang ibu.

Katanya, bayi sulungnya hasil perkahwinan dengan pendakwah terkenal, Haris Ismail juga akan dilahirkan di Kuala Lumpur.
“Alhamdulillah barangan bayi sudah kami sediakan.
“Ternyata proses mengandung, melahirkan dan menjadi seorang ibu merupakan satu pengalaman yang sangat berbeza.
“Mental juga perlu bersedia dengan banyak membaca dan bertanya nasihat daripada ahli keluarga kami,” ujarnya lagi.
Untuk rekod, Neelofa dan Haris selamat bernikah di sebuah hotel terkemuka di ibu negara pada 27 Mac tahun lalu.
Sejak Julai tahun lalu, berita mengenai kehamilan Neeofa hangat diperkatakan umum, namun pelakon drama Suri Hati Mr. Pilot itu kekal dengan pendirian untuk tidak berkongsi lanjut mengenai status kandungannya.
Antara pendekatannya yang menarik perhatian ramai adalah lebih baik berkongsi tentang kelahiran berbanding kehamilan.- K! ONLINE


Hujan lebat, ribut petir dijangka badai empat negeri malam ini
Oleh KOSMO!

18 Januari 2022, 7:51 pm
PETALING JAYA – Jabatan Meteorologi Malaysia (MetMalaysia) menjangkakan, ribut petir, hujan lebat berserta angin kencang membadai empat buah negeri malam ini.
MetMalaysia dalam satu kenyataan di laman Facebook berkata, antara negeri yang terlibat adalah Perak, Pahang, Sarawak dan Sabah.
Kata MetMalaysia keadaan itu dijangka akan berterusan sehingga pukul 9 malam.
“Di Perak ia membabitkan kawasan sekitar Kinta, Kampar, Batang Padang dan Muallim, manakala di Pahang ia melibatkan Tanah Tinggi Cameron serta Lipis.
“Bagi negeri Sarawak pula, ia melibatkan kawasan Sri Aman (Lubok Antu), Sarikei, Sibu, Kapit, Bintulu (Tatau dan Sebauh) dan Limbang.
Amaran ribut petir yang dikeluarkan MetMalaysia.
“Untuk negeri Sabah antara kawasan terlibat adalah Pedalaman (Kuala Penyu dan Beaufort), Pantai Barat (Papar, Ranau dan Kota Belud), Sandakan (Telupid dan Beluran) dan Kudat (Kota Marudu dan Pitas),” ujar MetMalaysia.

Tambah kenyataan itu lagi, amaran cuaca dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya.-K! ONLINE


Wanita payung pengemis OKU dipuji ‘malaikat dunia’
Oleh KOSMO!

18 Januari 2022, 8:00 pm
JAKARTA – Tindakan seorang wanita di Kota Pekanbaru, Riau yang memayungi seorang pengemis orang kurang upaya (OKU) semasa hujan lebat menyentuh hati netizen, lapor  laman berita Suara.com semalam.
Menerusi video yang dimuat naik di laman Instagram @dakwah.islami, wanita itu dengan sabar memayungi  seorang pengemis lelaki OKU tersebut yang mencari tempat berteduh daripada hujan lebat.
Kemurnian hati wanita itu menyebabkan pengguna media sosial menyifatkannya seolah-olah seperti ‘malaikat dunia’  yang sanggup berhujan bersama golongan kurang upaya.
“Ternyata, ada juga ‘malaikat dunia’ ,” tulis keterangan pada video tersebut.
Rakaman video itu menerima lebih 1,000 tanda suka dan dibanjiri pelbagai komen yang meluahkan rasa terharu kerana masih ada insan yang prihatin seperti wanita itu.
“Semoga Allah lindungi mereka berdua dan Allah mengembalikan semula kebaikan yang ditunjukkan oleh wanita itu,” komen seorang pengguna media sosial. – Agensi


Ibu bapa rayu penutupan sekolah ditangguh setahun
Oleh SITI NUR MAS ERAH AMRAN

18 Januari 2022, 7:32 pm
SEBERANG PERAI – Ibu bapa murid Sekolah Kebangsaan Assumption, Bagan Dalam, Butterworth di sini berusia hampir 90 tahun yang dijangka ditutup hujung bulan hadapan merayu penangguhan selama setahun.
Wakil ibu bapa murid, Che Su Tahar, 42, berkata, penangguhan itu akan memberi peluang kepada ibu bapa untuk membuat persediaan pertukaran sekolah anak-anak.
“Sejujurnya, kami sebagai ibu bapa amat sedih apabila mengetahui sekolah ini akan ditutup kerana lokasinya amat strategik dan persekitarannya amat berbeza.
“Justeru, diharapkan kalau dapat (penutupan) dilanjutkan setahun lagi pun jadilah, sebab kita senang untuk bersiap-sedia bagi menguruskan pertukaran sekolah anak,” katanya kepada pemberita di sini hari ini.
Sementara itu, bapa murid, Shahrizan Sickandar, 42, berkata, amat sayang sekali sekiranya sekolah yang memiliki nilai warisan bersejarah itu ditutup.- K! ONLINE


Pengorbanan sia-sia, lelaki ditinggal kekasih selepas derma buah pinggang
Oleh KOSMO!

18 Januari 2022, 9:00 pm
SACRAMENTO, California – Seorang lelaki dari Baja, California meluahkan rasa kecewa apabila ditinggalkan kekasih selepas sebulan dia mendermakan buah pinggangnya kepada ibu wanita itu.
Uziel Martinez memuat naik beberapa siri video di laman TikTok yang menceritakan bagaimana dia dengan rela menawarkan diri untuk mendermakan buah pinggangnya kepada ibu teman wanitanya.
Menurut Martinez, dia menyangka pengorbanannya itu cukup untuk mengukuhkan hubungan mereka,  namun ternyata ia tidak berlaku.
Lelaki itu ditinggalkan kekasihnya sebulan selepas pembedahan mendermakan ginjal dan wanita itu kini berkahwin dengan orang lain.
“Saya dermakan buah pinggang untuk ibunya dan dia tinggalkan saya lalu berkahwin dengan lelaki lain,” tulis Martinez.
Video tersebut diulang tonton hingga 14 juta kali dan rata-rata, netizen meluahkan rasa simpati atas apa yang berlaku pada Martinez.

Terharu dengan sokongan pengguna media sosial, Martinez berkata,  dia sudah menerima hakikat kejadian dan tidak berdendam.
“Saya dan dia tidak bergaduh,  namun dalam masa sama bukan lagi kawan. Kami sudah meneruskan kehidupan masing-masing.
“Video ini hanya sekadar luahan hati dan saya tidak menyangka ia akan tular begini,” jelasnya. – Agensi


Polis cari individu bergaduh
Oleh ASLIZA MUSA

18 Januari 2022, 7:45 pm
IPOH – Polis sedang mengesan individu yang terlibat dalam pergaduhan dipercayai di sebuah pasar raya di sini.
Ia susulan tular sejak semalam klip video berdurasi satu minit lima saat memaparkan sekumpulan individu memukul seorang lelaki sambil diperhatikan beberapa yang lain.
Ketua Polis Daerah Ipoh, Asisten Komisioner Yahaya Hassan berkata, pihaknya mengesan video dimuat naik oleh pemilik akaun Facebook bernama Melvin Zheng Wenxin yang memaparkan pergaduhan di sebuah pasar raya di Ipoh.
Katanya, satu laporan polis telah diterima pihaknya dan kertas siasatan dibuka mengikut Seksyen 147 Kanun Keseksaan dan Seksyen 233 Akta Komunikasi dan Multimedia 1998.
“Pihak polis sedang mengesan kesemua individu dalam kejadian itu bagi membantu siasatan. Orang ramai diminta tidak membuat sebarang spekulasi kerana ia akan menjejaskan siasatan pihak polis,” katanya dalam kenyataannya di sini hari ini. – K! ONLINE.


Gadis pencuri telefon bimbit berlagak socialit
Oleh KOSMO!

18 Januari 2022, 9:30 pm
JAKARTA – Taktik dua orang pencuri wanita di Indonesia yang memakai pakaian menyerupai golongan kelas atasan akhirnya berjaya dihidu selepas mereka diberkas oleh orang ramai kerana dituduh mencuri telefon bimbit, lapor laman berita Berita Hits hari ini.
Berdasarkan klip video yang tular di TikTok, dua wanita tersebut dilihat diberkas sekumpulan lelaki dalam kejadian yang dikatakan berlaku di sebuah pasar raya.
“Dua orang gadis, sila berhati-hati semua. Di mana juga anda berada, sila jaga barangan berharga milik anda kerana semakin banyak kes seperti ini,” kata seorang pengguna media sosial yang memuat naik video itu.
Dalam klip video tersebut, kelihatan seorang gadis memakai gaun berwarna coklat sedang dibawa oleh beberapa orang lelaki ke suatu tempat.
Di hadapan gadis tersebut, seorang lagi gadis dipercayai rakan subahatnya memakai baju berwarna merah jambu turut dibawa untuk disoal siasat.
Kedua-dua mereka dilaporkan ditangkap ketika cuba mencuri telefon bimbit di pasar raya itu.

Video tersebut menjadi tular dengan ramai netizen meninggalkan pelbagai komen.
“Inilah yang dikatakan biar papa asal bergaya,” kata seorang netizen.
“Gayanya kelihatan mewah, tetapi banyak hutang,” ujar seorang pengguna lain. – AGENSI


Ayu Damit dapat tawaran sambung pengajian di UUM
Oleh MOHAMMAD SHAHEMY AZMI

18 Januari 2022, 9:47 pm
PETALING JAYA – Penyanyi Ayu Damit teruja apabila ditawarkan untuk menyambung pengajian di Universiti Utara Malaysia (UUM) peringkat Ijazah Sarjana Muda dalam bidang Pengurusan Industri Kreatif.
Bagaimanapun, Ayu atau nama lengkapnya Norayu Damit, 33, ketika dihubungi Kosmo! Online memaklumkan masih belum boleh memberi keputusan sama ada akan menerima tawaran tersebut memandangkan dia kini sedang mengikuti pengajian pada peringkat Ijazah Sarjana Muda dalam program Asasi Seni Kreatif di Akademi Seni Budaya dan Warisan Kebangsaan (ASWARA) sejak Ogos tahun lalu.
“Saya menerima tawaran ini menerusi emel pada 5 Januari lalu, namun hanya menyedarinya semalam (Isnin). Sebenarnya saya masih fikir lagi sama ada mahu terima atau tidak tawaran dari UUM. Kalau ikutkan hati saya hendak terima sahaja.
“Tapi saya kena fikir juga soal masa kerana perlu menguruskan anak-anak, kerjaya nyanyian dan perniagaan,” katanya.
Ujar juara program realiti One In A Million musim pertama itu lagi, permohonan untuk melanjutkan pengajian di UUM telah lama dibuat sejak tahun lalu sebelum ditawar oleh Aswara untuk menyambung pengajian di sana.
Berdasarkan maklumat yang dikongsikan Ayu dalam InstaStory miliknya, penyanyi lagu Hanya Di Mercu itu akan mengikuti pengajian di UUM secara jarak jauh (PJJ) di kampus cawangan Kuala Lumpur.

“Saya ada masa lebih kurang selama seminggu untuk membuat keputusan kerana tarikh pendaftaran akan dibuat pada 26 Januari nanti. Kelas untuk semester pertama pula akan bermula pada 29 Januari 2022 nanti,” katanya.
Dalam pada itu, Ayu sebenarnya mengakui berasa gembira kerana diberi peluang untuk menyambung pengajiannya di UUM walaupun terpaksa memikirkan dahulu tawaran tersebut.
“Alhamdulillah. Saya bersyukur kerana diberi peluang sekali lagi untuk belajar. Kerjaya sebagai artis tidak menghalang seseorang itu untuk menyambung pengajian ke peringkat yang lebih tinggi.
“Apa-apa pun saya berharap supaya apa yang saya rancang nanti akan berjalan dengan baik,” katanya.
Tahun lalu, Ayu berkongsi rasa teruja apabila ditawarkan untuk menyambung pengajian di Aswara dalam bidang berkaitan kariernya sebagai penyanyi kerana tidak mahu bergelar ‘penyanyi kosong’.
Ayu terfikir untuk menyambung pengajian walaupun selepas sekian lama bergelar penyanyi kerana merasakan dia perlu mempunyai ilmu dalam bidang muzik dan dapat menggunakan ilmu tersebut untuk menjadi seorang penyanyi yang baik. – K! ONLINE


Saya bercadang saman netizen biadab – Ryzal Ibrahim
Oleh KOSMO!

18 Januari 2022, 6:02 pm
PETALING JAYA – Personaliti media sosial, Ryzal Ibrahim akan mengambil tindakan undang-undang terhadap netizen yang telah meninggalkan komen ‘biadab’ di laman Instagramnya.
Komen tersebut meminta Ryzal atau nama sebenarnya Nik Muhammad Rizal Nik Ibrahim menjalani ujian asid deoksiribonukleik (DNA) terhadap anak perempuannya Rina.
Ini kerana dakwa netizen tersebut, wajah bayi berusia tiga bulan itu tidak sama seperti personaliti tersebut.
Menerusi hantaran di laman InstaStorynya juga Ryzal turut berkongsi tangkap layar individu tersebut dengan komen ‘biadab’ yang telah ditinggal netizen terbabit.
Pada masa sama, Ryzal berkata, mungkin kurang berkesan dari segi kesedaran jika dilaporkan kepada pihak Suruhanjaya Komunikasi dan Multimedia Malaysia (SKMM).
Justeru, Ryzal bercadang untuk mengambil tindakan undang-undang atas komen biadab itu kerana ia telah menyinggung perasaannya sebagai seorang suami dan bapa.

Susulan perkongsian itu, rata-rata pengikutnya menggesa Ryzal mengambil tindakan terhadap individu tersebut walaupun komennya difahamkan telah dipadam.
Tangkap layar yang dikongsi Ryzal di laman InstaStorynya.
“Muka bapak, kulit mak, nak test DNA apanya. Saman je,”tulis Sinnahuy75.
“Elok je ada iras-iras Ryzal, kira 50-50 la tu muka ayah dia tapi versi Korea. Choii betul yang mulut celupar tu, tengok gambar guna mata lutut ke apa,”ujar itsmebellaluna.
Turut meninggalkan komen adalah seorang lagi pengikutnya dikenali sebagai aida.mus.
“Hidung sah-sah ikut ayahnya, celah mana boleh jadi anak orang lain. Jangan main-main dengan fitnah,”katanya.
Terdahulu, Ryzal mendirikan rumah tangga dengan seorang wanita warga Korea Selatan yang dikenali sebagai Maryam pada 15 Ogos 2019.- K! ONLINE


Mereka buat seperti saya tiada iman – Naim Daniel
Oleh NOR AZIAH MAT NOH

18 Januari 2022, 6:15 pm
PETALING JAYA – Gara-gara luka pada bahagian muka kerana bermain papan selaju, pelakon dan penyanyi Naim Daniel dituduh sebahagian daripada golongan Iluminati oleh sekumpulan penganut teori konspirasi dalam Instagram.
Naim atau nama lengkapnya Muhammad Naim Daniel Baharin, 25, ketika dihubungi Kosmo! Online memberitahu, dia berasa amat terkilan apabila dikaitkan dengan pertubuhan tersebut.
“Saya rasa tuduhan itu sangat keterlaluan dengan memperlakukan saya seperti tidak mempunyai iman selain boleh menyebabkan fitnah terhadap nama saya.
“Selain itu, saya turut berasa terkejut kerana masih ada mentaliti sebegini dalam kalangan masyarakat. Macam mana mereka boleh memandai mengaitkan saya dengan iluminati walhal saya hanya cedera kerana jatuh papan selaju,” katanya.
Pelantun lagu Purnama itu turut memberi amaran jika tuduhan tidak berasas itu berlanjutan, dia tidak akan teragak-agak untuk mengambil tindakan undang-undang.
“Jangan kerana hidup berlandaskan konspirasi sahaja, boleh memetik nama ikut suka, saya malas nak layan isu kelakar sebegini namun jika berlanjutan saya akan ambil tindakan.

“Kau ingat aku jatuh tersembam muka boleh rancang ke nak luka dekat mana?,” ujarnya sinis.
Sementara itu, Naim turut berkata dia sekarang sedang fokus untuk sembuh sepenuhnya daripada kecederaan ringan yang dialami ketika melakukan aktiviti bermain papan selaju di salah sebuah tapak permainan tersebut di Shah Alam, Selangor. – K! ONLINE


Azam bersyukur hasil siasatan SC
Oleh ZULKIFLI MANZOR

18 Januari 2022, 6:58 pm
PETALING JAYA – Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki bersyukur terhadap hasil siasatan Suruhanjaya Sekuriti Malaysia (SC) berhubung kes membabitkan dirinya.
Menurut beliau, hasil siasatan SC menunjukkan tiada kesalahan yang dilakukan oleh dirinya dalam kes pemilikan sejumlah saham.
“Saya telah dimaklumkan oleh pihak SC bahawa siasatan terhadap perkara itu telah dimuktamadkan. Oleh demikian, pihak suruhanjaya (SC) telah menutup fail inkuiri tersebut.
“Dengan itu, saya akan meneruskan tanggungjawab sebagai Ketua Pesuruhjaya SPRM untuk membanteras gejala rasuah di negara tanpa mengira darjat atau pangkat,” katanya dalam satu kenyataan media hari ini.
Terdahulu, Kosmo! hari ini melaporkan SC tidak dapat membuktikan secara muktamad kewujudan terdapatnya pelanggaran undang-undang berkaitan pemilikan saham yang membabitkan Ketua Pesuruhjaya SPRM.
Kesimpulan hasil siasatan dibuat menerusi segala bukti yang telah dikumpulkan menerusi peruntukan di bawah Seksyen 25 Akta Perindustrian Sekuriti (Depositori Pusat) 1991 (SICDA).

SC pada 6 Januari 2022 memaklumkan akan memanggil Ketua Pesuruhjaya SPRM berhubung isu pemilikan saham olehnya.
Menurut SC, di bawah Seksyen 25 Akta Perindustrian Sekuriti (Depositori Pusat) 1991, setiap akaun sekuriti yang dibuka dengan depositori pusat mestilah atas nama pemilik benefisial sekuriti yang didepositkan, atau atas nama penama yang diberi kuasa.
Ia menambah, Seksyen 29(a) Akta yang sama juga menetapkan bahawa semua urus niaga dalam sekuriti hendaklah hanya dilaksanakan oleh pemilik benefisial sekuriti atau penama yang diberi kuasa.
Pada 11 Januari 2022 media melaporkan SPRM mengesahkan menerima aduan membabitkan salah laku dan jenayah rasuah oleh pengurusan tertinggi SC serta Ahli Lembaga Pengarahnya. – K! ONLINE


Covid-19 : 3,093 kes sembuh, 17 kluster baharu dilapor
Oleh SITI A'ISYAH SUKAIMI

18 Januari 2022, 7:08 pm
PUTRAJAYA – Sebanyak 3,093 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,741,355 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan 3,245 kes termasuk 274 kes import, dengan jumlah keseluruhan kes positif Covid-19 sebanyak 2,813,934 kes.
“Daripada jumlah kes hari ini, 1.2 peratus adalah kategori tiga, empat dan lima serta selebihnya kategori satu dan dua.
“Terdapat 17 kluster baharu dikenal pasti hari ini dengan jumlah kluster tamat sebanyak 6,047 kluster serta 188 kluster aktif dilaporkan,” katanya dalam satu kenyataan di sini hari ini.
Ujarnya lagi, sebanyak 183 kes sedang dirawat di Unit Rawatan Rapi dan 84 kes memerlukan bantuan pernafasan. -K! ONLINE


SMK Sulaiman ditutup susulan penularan Covid-19
Oleh ABDUL RASHID ABDUL RAHMAN

18 Januari 2022, 6:12 pm
BENTONG – Sekolah Menengah Kebangsaan (SMK) Sulaiman di sini ditutup susulan penularan wabak Covid-19 di sekolah berkenaan.
Berdasarkan notis daripada Pejabat Kesihatan Daerah sekolah berkenaan ditutup mulai 19 Januari hingga 25 Januari bagi kerja-kerja pembersihan dan pembasmian kuman.
Difahamkan individu positif dibawa ke pusat kuarantin di Kuantan dan Maran manakala kira-kira 34 pelajar yang menjadi kontak rapat turut dikuarantin.
Sementara itu Pengarah Kesihatan negeri, Datuk Dr. Nor Azimi Yunus berkata, setakat ini seramai 21 individu disahkan positif Covid-19.
Jelasnya individu yang positif melibatkan satu indeks, 19 orang pelajar dan juga seorang guru. – K! ONLINE


Wanita Orang Asli lahir bayi kembar dalam bot
Oleh ASLIZA MUSA

18 Januari 2022, 6:08 pm
GERIK – Seorang wanita Orang Asli selamat melahirkan bayi kembar lelaki dalam sebuah bot ambulans ketika melalui Tasik Banding untuk ke Hospital Gerik, Sabtu lalu.
Zantima Zabree, 34, selamat melahirkan bayi kembarnya pada pukul 11.20 hingga 11.25 pagi, dibantu pegawai perubatan, jururawat kesihatan dan penolong perawatan kesihatan Klinik Pos Kemar.
Kelahiran bayi dengan berat 2.4 dan 1.3 kilogram itu dikongsi Jabatan Kesihatan Negeri (JKN) Perak melalui hantaran di laman sosial Facebooknya hari ini.
Menurut JKN Perak, kejadian berlaku semasa usaha membawa wanita dengan usia kandungan 35 minggu ke Hospital Gerik setelah dikesan sedang sakit untuk bersalin oleh jururawat masyarakat yang membuat lawatan ke rumahnya.
Kata kenyataan itu, tindakan pantas petugas kesihatan membolehkan wanita terbabit melahirkan bayi kembarnya dengan selamat.
“Ibu dan bayi kembar itu dirujuk ke Hospital Raja Permaisuri Bainun (HRPB) Ipoh bagi mendapatkan rawatan susulan,” ujar kenyataan itu. – K! ONLINE.


Hamparan pasir biru di Gurun Sahara
Oleh KOSMO!

18 Januari 2022, 7:00 pm
ALGIERS, Algeria – Laman sosial Reddit memaparkan satu penemuan menakjubkan di Gurun Sahara iaitu sebuah  kawasan yang berkilauan dengan warna biru, lapor akhbar Daily Star semalam.
Penemuan itu dibuat menggunakan aplikasi pemetaan Google Maps dan dipercayai belum pernah diteroka oleh manusia secara fizikal.
Kawasan tersebut diberi nama Blue Upside Nike kerana berbentuk muncung terbalik dan menampilkan warna biru berkilauan.
Kawasan pelik itu sebenarnya boleh dilihat oleh sesiapa sahaja yang menaiki penerbangan ke rantau itu menggunakan laluan Aeroport Regional De Reggane yang terletak kira-kira satu kilometer(km) dari tapak penemuan tersebut.
Pengguna Reddit yang menemui kawasan itu, OutOfBounds_Matrix, menyifatkannya sebagai hamparan nilam bercahaya biru yang indah.
“Grid di sekelilingnya kelihatan seperti buatan manusia, terbentang lebih daripada 75km dari utara ke selatan dan  200 meter di antara setiap garisan grid,” jelasnya. – Agensi


Bot karam: 6 PATI ditemui mati lemas, seorang selamat
Oleh MUHAMMAD ZIKRI

18 Januari 2022, 5:49 pm
PONTIAN – Enam mayat pendatang asing tanpa izin (PATI) warga Indonesia ditemui mati lemas manakala seorang dijumpai selamat dalam tragedi bot karam di perairan Pulau Pisang di sini hari ini.
Menurut Pengarah Maritim Negeri Johor, Laksamana Pertama Nurul Hizam Zakaria berkata, semua mayat ditemui dilokasi kejadian dengan paling jauh berada dikedudukan 3.5 batu nautika dari tempat kejadian.
Katanya, mayat pertama dan kedua ditemui pada kira-kira pukul 1 tengah hari bersama seorang mangsa yang terselamat berusia 21 tahun.
“Manakala empat lagi mayat ditemui pada pukul 2.30 petang dengan semua mangsa masih berpakaian lengkap.
“Bot yang digunakan untuk membawa PATI warga negara Indonesia ke Pontian dipercayai telah tenggelam bersama pelbagai barangan peribadi dimiliki mangsa,” katanya pada sidang akhbar di Pejabat Persatuan Nelayan Kawasan Pontian, di sini hari ini.
Turut hadir, Ketua Polis Daerah Pontian, Superintendan Mohammad Shofee Tayib. – K! ONLINE.


‘Azhan pecah tulang belikat, retak 3 tulang rusuk’
Oleh MOHAMMAD SHAHEMY AZMI

18 Januari 2022, 6:17 pm
PETALING JAYA – “Dia mengerang dengan kuat, sampai kita yang dengar rasa dia punya sakit.”
Itu antara perkongsian pelakon popular, Beto Kusyairy menceritakan keadaan kawan baiknya, juga pelakon Azhan Rani yang kemalangan jalan raya dan kini sedang mendapat rawatan di sebuah hospital di ibu negara.
Menurut Beto, Azhan yang berdepan detik cemas apabila motosikal kuasa besar yang ditunggangnya untuk ke sebuah lokasi penggambaran tengah hari semalam (Isnin) bertembung dengan sebuah lagi motosikal lain.
“Dia melambung dan kemudian terjatuh. Nasib baik tak kena bahagian kepala,” kata Beto yang menemani Azhan membuat rawatan sehingga dimasukkan ke wad semalam.
Dalam kemalangan yang berlaku di Jalan Templer, Rawang tersebut, Azhan mengalami pecah tulang belikat kiri, retak tulang bahu dan tiga tulang rusuk, selain kecederaan kecil.
“Buat masa ini doktor masih menunggu keputusan imbasan tomografi berkomputer (CT Scan) bagi mengenal pasti jika ada kecederaan dalaman yang lain. Alhamdulillah, selepas dimasukkan ke wad, keadaan Azhan sebenarnya stabil dan dia boleh bercakap,” kata Beto.

Bintang KL Gangster Underground itu berkata, disebabkan kecederaan yang dialami, Azhan harus menunggu sedikit masa untuk kembali pulih seperti biasa.
“Sekarang nak tengok keadaan dulu, sama ada perlukan pembedahan untuk tulang belikat atau biarkan bahagian yang pecah itu pulih secara alami, tetapi mungkin ambil masa lama, kita doakan yang terbaik,” jelas Beto kepada Kosmo! Online.
Terdahulu, Beto menerusi satu hantaran muat naik dalam Instagram miliknya berkongsi perkhabaran tentang kemalangan melibatkan Azhan.
“Amanah daripada sahabatku Azhan Rani. Dukacita ingin menyampaikan kepada semua bahawa Azhan telah terlibat dengan kemalangan motosikal pada tengahari semalam (Isnin).
“Alhamdulillah keadannya stabil dan masih dalam jagaan pakar (doktor),” tulis Beto.
Menerusi hantaran sama, Beto turut berkongsi sekeping foto menunjukkan Azhan, 46, memakai baju pesakit hospital dalam keadaan tangannya mengalami kecederaan.
“Hantaran ini menjawab segala panggilan dan mesej kepada Azhan. Ya, Azhan terlibat dengan kemalangan dan menjadi penyebab dia tidak menjawab panggilan telefon serta membalas mesej.
“Dia mahu memastikan keadaannya stabil dan melakukan rawatan selanjutnya,” kata Beto.
Beto turut mewakili rakan baiknya itu memohon maaf kepada kenalan dan para wartawan yang cuba menghubungi Azhan kerana pelakon itu tidak dapat memberikan sebarang kenyataan buat sementara waktu.
“Kepada semua sahabat, kenalan dan wartawan yang cuba menghubunginya secara peribadi, Azhan memohon maaf kerana tidak dapat menjawab segala panggilan.
“Namun dia tetap menghargai segala perasaan ambil berat ke atas dirinya. Sama-sama kita doakan agar dia segera sembuh dan kembali pulih seperti sediakala,” tulis Beto.
Perkongsian Beto turut menarik perhatian beberapa kenalan artis apabila turut sama-sama mendoakan Azhan supaya diberikan kesembuhan segera. – K! ONLINE


Lelaki dakwa NASA sembunyikan kewujudan pangkalan makhluk asing di Marikh
Oleh KOSMO!

18 Januari 2022, 6:30 pm
WASHINGTON – Seorang peminat kajian mengenai makhluk asing mendakwa bahawa dia mengesan sebuah pangkalan makhluk asing sepanjang 25 kilometer (km) di permukaan Planet Marikh, lapor akhbar Daily Star semalam.
Scott C. Waring  yang menggelar dirinya sebagai pakar makhluk asing berkata, Pentadbiran Aeronautik dan Angkasa Lepas Kebangsaan (NASA) cuba menyembunyikan penemuan itu daripada orang ramai.
Dia menerusi akaun Twitter miliknya berkata, terdapat beberapa imej berwarna kelabu yang menonjolkan sebuah objek berbentuk segi empat tepat di permukaan Planet Merah.
“Saya menemui pangkalan sepanjang 25 km ini di Marikh yang terletak pada bahagian kanan Sulci Gordii.
“NASA tidak mahu perkara itu diketahui ramai,” katanya.
Menurut Waring, pangkalan itu terletak berhampiran Sulci Gordii  yang merupakan alur subparallel dan rabung  batuan di Planet Marikh. Ia memberikan penjelasan munasabah bagi bentuk yang dikesan itu.

Lelaki itu  sudah  berulang kali  mendakwa mengesan pelbagai fenomena atau objek luar biasa di angkasa lepas termasuk ukiran wajah makhluk asing pada batuan di permukaan Marikh. – AGENSI